Мустабид совет тузуми даврида Ғиждувоний ва Нақшбандни зиёрат қилишни тўхтатиш буюрилганди » Ўзбекистон янгиликлари – Zamin.uz\n, 20 2020, 18:24\n14 дек, 17:43 723 Жамият\nУзоқ ўтмишда, Совет ҳокимияти даврида юртимизда масжид ва мадрасалар омборхоналарга айлантирилган эди. Хусусан, ўша вақтларда Абдухолиқ Ғиждувоний ва Азиз Баҳоуддин Нақшбанд зиёратгоҳларига ҳам советлар томонидан ҳуруж бўлган.\nЎзССР Министрлар Советининг 1960 йил 14 мартдаги 220-сон «ЎзССР Вазирлар Кенгаши ҳузуридаги моддий маданият ёдгорликларини ҳимоя қилиш қўмитасига Бухоро вилоятидаги бир қатор ёдгорликларни қайтариб бериш тўғрисида» қарори қабул қилинганди. (Ўзархив. Фонд-1206, Рўйхат(оп)-1, йиғмажилд-30, варақ-80).\nҚарор ижроси кўп куттирилмади. Унга биноан, ишчи-депутатлари Бухоро вилоят кенгаши Ижроия қўмитаси томонидан 1960 йил 23 мартдаги 6п.166-сон қарор қабул қилинди. Ушбу қарорнинг 3-бандида «муқаддас жойлар» ёпилгандан кейин туман ижроия қўмиталарига (райисполкомларга) Абдухолиқ Ғиждувоний ва Азиз Баҳоуддин Нақшбанд мақбараларини зиёрат қилишни тўхтатиш» учун маҳаллий органлар орқали барча чораларни кўриш буюрилди.\nАммо халқимиз ўз тарихини унутмади. Ўзбекистон Мустақилликка эришгандан сўнг ушбу қадамжолар обод қилинди.\nБаҳоуддин Нақшбанд раҳимаҳуллоҳ Бухородан 12 км узоқликда Касри Орифон шаҳрида дафн этилган. У Темурнинг маънавий устози бўлган ва Маккага 32 марта ҳаж қилган.\nБаҳоуддин Нақшбанд ёдгорлик мажмуаси беш юз йил мобайнида шаклланди. Унинг илк тарихи тўғрисида маълумотлар жуда оз. Баҳоуддин Нақшбанд қабрлари олдидаги дастлабки бинолар, тахминан ҳазрат вафотларидан кейин қурилган. Меъморий-археологик тадқиқотлар даврида илк биноларнинг қолдиқлари ва асослари топилди. Баҳоуддин Нақшбанд вафотларидан кўп ўтмай ҳазрат мақбараларининг ғарбий томонида қабристон пайдо бўлиб, унда ҳазратнинг мурид-мухлислари дафн қилина бошлаган.\nКейинчалик бу ерда Бухоронинг ҳукмрон сулола вакиллари дафн қилинадиган «Дахмаи шоҳон» ташкил топган. XV аср охирида Баҳоуддин Нақшбанд қабрлари устига дахма қурилиб, у мармар қоплама ва ўлчамлари бўйича бир-бирига мос келадиган гўзал нақшинкор мармар панжара билан безатилган. XVI аср биринчи ярмида шайбоний Абдулазизхон (1540-1590) буйруғи билан Баҳоуддин Нақшбанд қабрлари атрофи ҳазира билан ўраб олинади, унинг шимолий-ғарбий бурчагида эса ҳижрий 951 (милодий 1545) йилларда хонақоҳ барпо этилади.\nАбдухолиқ Ғиждувоний мақбараси зиёрат этилиб, Қуръон тиловат қилинди 29 мар, 14:50\nЗиёрат туризми: Ҳиндистоннинг имом ва ислом уламолари делегацияси Ўзбекистонга ташриф буюрди 25 мар, 21:34\nДавлат раҳбарлари Баҳоуддин Нақшбанд мақбарасига ташриф буюрди 01 май, 14:45\nЛорд Муҳаммад Илтаф Шайх: “Улуғбек ҳаёт бўлганида ўзбеклар биринчи бўлиб ойга сафар қиларди” 05 мар, 22:11\nШавкат Мирзиёев: "Муқаддас қадамжоларимизни обод қилсак, юртимизга барака ёғилади" 16 фев, 14:26\nДаврон Файзиев: Юрген Клоппнинг “1001 кеча” эртаги 20 янв, 17:45 77\nЛивиядаги уруш: Берлин саммитида нималарга келишилди? 20 янв, 17:17 158\nПрезидентнинг парламентга мурожаати 24 январь куни бўлади 20 янв, 17:00 153\nОстон Ўрунов "Уфа"га ўтадими? Клуб бош директори бунга жавоб берди 20 янв, 16:43 243\nБугун "Пахтакор" Шомуродовнинг "Ростов" клуби билан ўртоқлик ўйини ўтказади 20 янв, 16:28 313\nРоссия бош прокурори Чайка лавозимидан кетди 20 янв, 16:18 408\nБлогер Нафосат Оллошукурова Ўзбекистонни тарк этганини маълум қилди 20 янв, 15:58 851\nШавкат Мирзиёев: "Халқимиз менга энг катта унвон бериб бўлган" 20 янв, 15:37 396\nРасул Кушербаев президентнинг нутқи ҳақида: «Бизнинг кейинги беш йиллигимизга етадиган энергия бўлди» 20 янв, 15:35 347\nЎзбекистонда долларнинг расмий курси пасайди 20 янв, 15:31 448


24 сентябрь куни Ўзбекистонда кутилаётган об-ҳаво маълумоти - Zamin.uz\n17:27 / 23.09.2020\nГидрометеорология хизмати маркази эртага, 24 сентябрь куни қандай об-ҳаво кутилаётганини маълум қилди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 9-11 даража илиқ, кундузи 24-26 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 5-10 даража илиқ, кундузи 22-27 даража иссиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 7-12 даража илиқ, кундузи 22-27 даража иссиқ бўлади.\nТошкент, Сирдарё, Самарқанд ва Жиззах вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 8-13 даража илиқ, кундузи 22-27 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража илиқ, кундузи 24-29 даража иссиқ бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 8-13 даража илиқ, кундузи 22-27 даража иссиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 7-12 даража, кундузи 15-20 даража илиқ бўлади. “Замин” янгиликларини “Facebook”да кузатиб боринг\n5-08-2020, 11:26, Ўзбекистон


Россия Тергов қўмитаси Алексей Навальний иши сиёсий эканини тан олди\n02 декабр 2020, Тошкент вақти: 08:00\nАлексей Навальний Россия президентлик курсиси учун курашиш ниятларини яширгани йўқ.\nРоссия Тергов қўмитаси матбуот вакили мухолифат етакчиси Алексей Навальнийга қарши очилган жиноий иш унинг аксилҳукумат фаолияти туфайли федерал миқёсдаги терговга айланганини баён қилди.\nАдвокат ва мухолифатчи блоггер Алексей Навальний келаси ҳафта Россиянинг Киров вилоятида жами 500 миллион долларга тенг ёғочни ўғирлаганлик айби билан судга тортилади.\nЖума куни “Известия” газетасига берган интервьюсида Владимир Маркин Навальнийга доир “оддий талон-тарожлик” бўйича жиноий ишлар одатда маҳаллий идоралар томонидан тафтиш қилинишини таъкидлади. Лекин бирор киши ҳукуматнинг жиғига тегадиган бўлса, бу Тергов қўмитаси назарига тушиши ва иш кенгайишини тан олди.\n2011 ва 2012 йилларда Навальний ҳукумат амалдорларининг коррупцияга аралашганини фош қилиб, Владимир Путиннинг президентликка қайтишига қарши Москвада норозилик намойишларини уюштирган.\nШу пайтгача Россия расмийлари Навальнийнинг ишида сиёсий мотивлар борлигини инкор қилиб келган.\nЎтган ҳафта Навальний телевидениега берган интервьюсида Россия президентлик курсиси учун курашиш ниятларини билдирди.


Чорсу бозоридаги ёнғинда 4 дўкон ёниб кетди\nЎзбекистон пойтахтидаги Эски Жўва, халқ орасида эса Чорсу деб аталадиган бозорнинг миллий кийим-кечаклар сотиладиган қисмида ўтган тунда (29 июл куни) кучли ёнғин содир бўлди. Воқеа жойида бўлган Озодлик манбаси ёниб битган 4 дўкон ўрни тозаланаётгани, ёнғинга эса электр ўтказгичлардаги қисқа туташув ёки дўконлардан биридаги гиламларнинг қасддан ёқилиши сабаб, деб кўрилаётганини аниқлади.\nТошкентдаги Чорсу кийим-кечак бозорининг халқ орасида "Чопон бозори" деб юритиладиган ва асосан, миллий кийимлар сотиладиган қисмида 28 июлдан 29 июлга ўтар кечаси кучли ёнғин содир бўлди. Ёнғин оқибатида қурбонлар бўлмаган.\nЧорсу бозорида ëнғин чиқди\nВоқеа жойида бўлган Озодлик манбаси берган маълумотга кўра, ёнғин натижасида 4 дўкон мутлақо ёниб битган.\n- 4 та дўкон тўлиқ ёниб кетган. Савдогарлар орасида иккита версия бор экан. Бировлар атайлаб кимдир дўкондаги гиламларни ёқиб юборган, шундан ёнғин чиққан, деяпти. Яна битта версия электр токи линиясида қисқа туташувдан ўт чиққан, деган версия. Ҳозир етказилган зарар кўлами ҳақида ҳам аниқ маълумот йўқ. Лекин воқеа жойида текширув бораяпти, деди Озодлик манбаси.\nЧорсу бозорида ёнғин чиққани ҳақида ҳабар Озодликка дастлаб WhatsApp тармоғи орқали етиб келди.\nДаракчи.uz cайтининг Тошкент шаҳар ИИББ Ёнғин хавфсизлиги бошқармаси вакилларига таянган ҳолда хабар қилишича, воқеа жойига зудлик билан 8 та ўт ўчириш экипажи сафарбар этилган.\nЎт ўчирувчиларга кўра, 90 квадрат метрни қамраб олган аланга 20 дақиқага қолмай ўчирилган.\nЁнғин оқибатида бозор шийпони ва 4 дўконча ёниб кетганини маълум қилган ўт ўчирувчилар ҳодиса ёнғин хавфсизлиги қоидаларига риоя қилинмаганлик туфайли содир бўлганини қайд этганлар.\nСўнгги маълумотларга кўра, фалокат туфайли киши соғлиғига зиён етган эмас. Айни пайтда ёнғиндан кўрилган моддий зарар кўлами ҳақида ҳозирча аниқ бир рақам айтилмаяпти.\nАввал хабар қилганимиздек, бир ярим ой муқаддам Тошкент, Фарғона ва Андижонда, 3 ҳафта олдин олдин эса Марғилон бозорида кучли ёнғин рўй берганди.\nЎзбекистон фавқулотта вазиятлар вазирлиги сўнгги кунларда Ўзбекистонда, хусусан, пойтахт Тошкентда ҳаво ҳароратининг фавқулодда исиб кетиши оқибатида ёнғинлар сони кўпайиши мумкинлиги борасида огоҳлантирган.


ҚАРЗНИ УНДИРИШ УЧУН СУДГА ҚАНДАЙ МУРОЖААТ ҚИЛАМАН? » Кизилтепа тумани хокимлиги\nКизилтепа / Тадбиркорларга / ҚАРЗНИ УНДИРИШ УЧУН СУДГА ҚАНДАЙ МУРОЖААТ ҚИЛАМАН?\nТадбиркорларга / Фукароларга\nСавол: — Мен бир одамга 9 миллион сўм миқдорида қарз берганман, ўртада тилхат бор. У киши мана бир йилдан ошяпти, олган қарзини тўламаяпти. Танишларим судга чиқишим кераклигини айтяпти, қайси судга мурожаат қилишим керак, тартибини тўлиқ қилиб тушунтириб берсангиз?\nЖавоб: — Бу ҳолатда Фуқаролик процессуал кодекси (яъни ФПК)нинг 26-моддаси 1-бандига асосан, муаммо низоли иш сифатида фуқаролик ишлари бўйича судлар томонидан кўриб чиқилади. Сабаби, фуқаролик, оила, меҳнат, уй-жой, ер тўғрисидаги ва бошқа муносабатлардан юзага келадиган низолар бўйича ишлар, агар тарафлардан ҳеч бўлмаганда биттаси фуқаро бўлса, айнан фуқаролик судларига тегишли ишлар ҳисобланади.\nУшбу ФПКнинг 33-моддасига мувофиқ, судловга тегишлиликнинг умумий қоидалари сифатида аризалар жавобгар доимий яшаб турган ёки доимий машғул бўлган жойдаги судга берилади.\nДемак, Сиз ушбу қоидага асосан, олинган қарз юзасидан Сизнинг олдингизда жавобгар ҳисобланувчи ўша қарздор фуқаро яшаётган жойдаги туманлараро фуқаролик судига даъво аризаси киритасиз.\nДаъво аризангизда мурожаат қилинаётган суднинг номи, даъвогар сифатида ўзингиз ва жавобгар сифатида қарздор тўғрисидаги маълумотлар (ФИШ, яшаш манзиллар кабилар)ни, даъво ариза ва унинг тури (масалан, қарз ва унга ҳисобланган фоизларни ундириш тўғрисидаги даъво ариза) каби маълумотларни кўрсатасиз.\nДаъво аризанинг асосий мазмун қисмида эса:\nжавобгарга қачон ва қанча миқдорда қарз берганлигингиз;\nўртада ёзма тилхат расмийлаштирилганлиги;\nқарзни қайтариш муддати;\nжавобгар қарзни асоссиз равишда қайтармаётганлиги ҳамда у қарзни тўлашни пайсалга солиб келаётганлиги;\nтегишли қонунлардан асос ва далиллар (масалан, қарз шартномасига доир Фуқаролик кодекси 732-738-моддалари)ни кўрсатасиз.\nДаъво аризангизни сўнгги – талаб қисмида жавобгардан, яъни қарздордан ундирилиши лозим бўлган қарз суммалари, зарур бўлса, унинг фоизларини ундириб беришни сўрайсиз.\nШунингдек, даъво аризангизга албатта, тегишли ҳужжатларни илова қилишингиз керак ва аризада уларнинг рўйҳатини кўрсатишингиз керак, булар:\nдаъво аризасидан қўшимча бир нусха;\nпаспорт нусхалари (иложи бўлса қарздорники ҳам);\nдавлат божи тўланганлиги тўғрисида тўлов қоғози.\nДаъво аризангиз Сизнинг имзойингиз билан тасдиқланиб, у имзоланган сана ҳам кўрсатилади ҳамда барча юқоридаги ҳужжатлар илова қилиниб жавобгар жойлашган фуқаролик судига топширилади.\nСаволга туман Адлия бўлими бошлиғи\nА. АСАДОВ жавоб берди.\nБошка меъёрий хужжатлар авг 19, 2020\n<img width="400" height="240" src="http://qiziltepa.uz/uploads/posts/2019-12/medium/1575379761_1573470991_fb_img_1573470567802.jpg" class="attachment-medium-thumb wp-post-image" alt="ФУҚАРОЛИК ҲУҚУҚИЙ МУНОСАБАТ ЮЗАСИДАН НИМАЛАРНИ БИЛИШ ЛОЗИМ?" />\nФУҚАРОЛИК ҲУҚУҚИЙ МУНОСАБАТ\n--- дек 03, 2019


«УЧАР» ОЛИБСОТАРЛАР «БЕМИННАТ ЁРДАМ» ҚИЛОЛМАЯПТИ(МИ?) — Ishonch Gazetasi\nЮртимизда бўлаётган бунёдкорликлар ва кундан-кунга гўзаллашиб бораётган шаҳару қишлоқлар киши кўзини қувонтиради. Бир-биридан чиройли иморатлар кўтараётган, ўзи яшаётган маҳалласини обод қилаётган аҳолининг турмуш шароити ҳам яхшиланиб бораётгани мамлакатимиз фаровонлигининг амалий натижасидир. Аммо Сурхондарё вилояти Денов тумани Фарғона қишлоқ фуқаролар йиғинида яшовчи аҳолининг сифатли ва ҳамёнбоп қурилиш моллари, цемент маҳсулоти масаласида муаммолари бор. Журналист Саъдулло Турсуновнинг мақоласида ана шу жиҳат очиқланган.\n«ДЎКОН ЦЕМЕНТ СОТИШ УЧУНМИ ЁКИ…»\nХАЛҚИМИЗ – ДОИМ ЭЗГУ НИЯТ БИЛАН ЯШАЙДИ. УЙ ҚУРСАМ, ФАРЗАНДЛАРИМГА ТЎЙ ҚИЛСАМ, ДЕЙДИ. ЗЕРО, БУНЁДКОРЛИК, ЯРАТУВЧАНЛИК ҚОН-ҚОНИМИЗГА СИНГИБ КЕТГАН\nБугун юртимизнинг қай гўшасига борманг, ижобий ўзгаришлар, янгиланишларга гувоҳ бўласиз. Гўё Ўзбекистон улкан қурилиш майдонига айланган.\nАлбатта, бунёдкорлик соҳасидаги бундай «жонланиш» аҳолининг сифатли қурилиш моллари, хусусан, цемент маҳсулотига бўлган талабини орттириб, ишлаб чиқаришни янада жадаллаштиришни тақозо этади. Айниқса, юртдошларимиз ёзнинг ёғингарчиликсиз ўтадиган иссиқ кунларидан унумли фойдаланиб, бошлаган иморатини тезроқ битириш ҳаракатида бўлади. Аммо уйнинг пойдеворини кўтариш учун сифатли ва ҳамёнбоп цемент маҳсулоти бўлмаса-чи?!\n500 кг. дан ортиқ цемент берилмайди\n— «Олмалиқ ТМК» АЖ Шеробод цемент заводига қарашли Денов 8-сонли кўчма савдо дўкони одамларга 500 килодан ортиқ цемент бермайди, — дейди Сурхондарё вилояти Денов тумани Фарғона қишлоқ фуқаролар йиғинида яшовчи бир гуруҳ аҳоли вакиллари. — Айни иш қизиган вақтда цемент оламиз десак, дўкон ёпиқ бўлади. Очилган пайтда ҳам сотувчилар ҳар бир харидордан паспорт нусхаси талаб қилишади. Ўрнатилган бу тартиб қурилиш мавсумида бизга турли ноқулайликларни келтириб чиқармоқда. Наҳотки, бу масалага ижобий ечим топишнинг имкони йўқ?!\nТаъкидлаш лозимки, Шеробод цемент заводи Президентимизнинг 2016 йил 10 октябрдаги «Сурхондарё вилояти Шеробод туманида цемент заводи қурилиши инвестиция лойиҳасини амалга ошириш бўйича чора-тадбирлар тўғрисида»ги қарори асосида фойдаланишга топширилган бўлиб, ушбу йирик лойиҳага 212,8 миллион АҚШ доллари миқдорида инвестиция маблағи йўналтирилган. Заводнинг технологик қисми эса Туркиянинг дунёга машҳур «Dal teknik makina tigaret ve sanayi a.s.» фирмаси томонидан амалга оширилган. Айни пайтда бу ерда йилига 1 миллион 500 минг тонна юқори сифатли цемент ишлаб чиқариш йўлга қўйилди.\n«Одатда «учар» олибсотарлар норози бўлади»\nБироқ масала шуки, бугун аҳоли Шеробод цемент заводига қарашли кўчма савдо дўконлари фаолиятидан қониқаётгани йўқ. Хўш, нега бундай бўлмоқда? Биз мурожаатни ўрганиш мақсадида мутасаддиларнинг фикрлари билан қизиқдик.\n— Бугунги кунда Сурхондарё вилоятида «Олмалиқ» АЖ Шеробод цемент заводига қарашли 12 та кўчма савдо дўкони фаолият юритмоқда, — дейди Олмалиқ тоғ-кон металлургия комбинати цемент ишлаб чиқариш бўйича техник бўлими бошлиғи ўринбосари Илёсхон Ҳусанхонов. — Ушбу савдо дўконларини ташкил этишдан кўзланган энг асосий мақсад — аҳолига сифатли ва ҳамёнбоп қурилиш маҳсулоти етказиб беришдан иборат. Дарҳақиқат, ҳозирги кунда дўконларимизда фуқароларга 500 килогача цемент берилмоқда. Қолаверса, паспорт нусхаси талаб этилаётгани ҳам бор гап. Аммо бундан муаммо ясамаслик лозим. Чунки «учар» олибсотарларнинг «беминнат ёрдами» туфайли кўпинча оддий аҳолига арзон цемент етмай қолади. Ўзингиз ўйланг, агар фуқарога кунда 500 кг. цемент берилса, одатда бир кунда ушбу қурилиш материалини тўлиқ ишлатолмайди. Эртаси куни келса, яна берилади, бунда ҳеч қандай муаммо йўқ. Ўрганишларимиздан шу нарса маълум бўлмоқдаки, ўрнатилган бу тартиб-қоидадан аксарият ҳолларда юқорида тилга олинган олибсотарлар норози бўлмоқда.\n10 дан зиёд янги цемент заводи ишга тушади\nТаъкидлаш керакки, иқтисодиётимизнинг етакчи соҳаларидан бири бўлган қурилиш материаллари саноатида ҳам кейинги йилларда кўплаб истиқболли лойиҳалар муваффақиятли амалга оширилди. Жумладан, ҳудудларда қатор йирик корхона ва заводлар ишга тушиши натижасида аҳолининг қурилиш молларига бўлган талаби қондирилиб, импорт ўрнини босувчи маҳсулотлар ишлаб чиқариш ҳамда одамлар бандлигини таъминлаш имкони яратилди.\n— Жорий йил «Ўзқурилишматериаллари» уюшмасига қарашли цемент заводлари томонидан 8 миллион 179 минг тонна сифатли цемент маҳсулоти ишлаб чиқариш мақсад қилинган, — дейди «Ўзқурилишматериаллари» уюшмаси ишлаб чиқариш ва мавжуд қувватлардан самарали фойдаланишни ташкил этиш бошқармаси бошлиғи Ботир Хожабеков. — Шунингдек, «Олмалиқ ТМК» АЖ таркибидаги Шеробод ва Жиззах цемент заводлари 1 миллион 986 минг тонна ҳамда кичик ишлаб чиқариш корхоналари томонидан 819 минг тонна маҳсулот тайёрлаш кўзда тутилган. Ўзбекистон Республикаси товар хомашё биржаси томонидан эса 7 миллион 538 минг тонна цемент сотилиши белгиланган. Айни кунга келиб, 7 ойлик режадаги маҳсулот ортиғи билан ишлаб чиқарилиб, жойларга етказиб берилмоқда. Қувонарлиси, аҳолининг ушбу маҳсулотга бўлган талабини тўлиқ қондириш мақсадида жорий йил Қорақалпоғистон Республикаси, Фарғона, Наманган, Сурхондарё ҳамда Самарқанд вилоятларида ишлаб чиқариш қуввати 3,5 миллион тоннадан зиёд 10 дан зиёд янги цемент заводлари ишга тушади. Натижада четдан цемент маҳсулоти импорт қилишга деярли ҳожат қолмайди.\nХулоса қилиб айтганда, бугун юртимизда бўлаётган бунёдкорликларни ва кундан-кунга гўзаллашиб бораётган шаҳару қишлоқларни кўриб, кишининг кўзи қувонади, дили яйрайди. Қолаверса, юртдошларимиз рўзғордан орттириб, бир-биридан чиройли иморатлар кўтараётгани, ўзи яшаётган маҳалласини обод қилаётгани аҳолининг турмуш шароити тобора яхшиланиб бораётганидан далолат беради. Энг муҳими, барчамиз бу эзгу ишларни давом эттиришимиз ҳамда юртимиз равнақига муносиб ҳисса қўшишимиз лозим.\n2019 йил 25 июль-1 август, 33-сон\nNamangan City’ни қуриш араб компаниясига топширилди\nОлий таълимга қабул: ҳаққонийлик ва шаффофлик қандай таъминланади?\nИмпорт маҳсулотларига бож ставкалари оширилди…(ми?)


Ибн ал-Арабий роҳимаҳуллоҳ шайхи акбарми ёки шайхи акфарми?! | Azon.uz - Ахборот-таҳлилий портал\n15:50 30.05.2019 1640\nТасаввуф оламининг энг машҳур вакилларидан бири, шубҳасиз, Муҳйиддин ибн ал-Арабий ҳисобланади. У мелодий 1165-1240 йилларда яшаб ўтган бўлиб, “Шайхи акбар” (“Энг улуғ шайх”) номи билан танилган. У ислом оламининг баракали ижодкорларидан бири ҳисобланади, унинг 500 га яқин асарлар таълиф қилганлиги айтилса-да, бироқ, муаллиф ўз асарларига бағишланган рисоласида 250 та асари борасида маълумот қолдирган. Шулардан икки асари жуда машҳур: “ал-Футуҳот ал-маккия” ҳамда “Фусус ал-ҳикам” номли асарлари. Ибн ал-Арабий ўзининг “ваҳдат ал-вужуд” деб аталган таълимоти билан тасаввуф оламида чуқур из қолдирган. Мазкур таълимот сабабли Ибн ал-Арабий “Шайхи акфар” (“Энг кофир шайх”) лақабини орттириб олган. Бу ҳам етмагандек, унинг ўз дўстлари, мухлислари, шогирдларини ҳам кофир, деб эълон қилдилар. Бу билан ҳам кўнгиллари тўлмасдан, “Кимки Ибн ал-Арабийнинг куфрига шак келтирса, у ҳам кофирдир!”, дея фатволар ёзиб тарқатдилар.\n“Ваҳдат ал-вужуд” таълимотига кўра, дунёдаги жами нарсалар ботиний эътибордан Аллоҳ таолонинг кўринишидир, у билан биргадир. Фақат жами нарсалар зоҳирий эътибордан Аллоҳ таолодан ўзгадир. Ушбу таълимот “иттиҳод” (“бирлашиш”), “ҳулул” (“киришиб кетиш”) ҳам деб аталади. Лекин, “ваҳдат ал-вужуд”чилар ўзларининг таълимоти булардан бошқа эканини таъкидлаб келадилар.\n“Ваҳдат ал-вужуд” бу дунёдаги жами яралмишлар Аллоҳнинг зотини билдиради. Бутун коинот Аллоҳдир, деган таълимот ҳисобланади (Аҳмад ибн Абдулазиз. Ақидат ас-суфия ваҳдат ал-вужуд ал-хафия. – Риёз: Мактабат ар-рушд, 2003. – Б. 30).\n“Ваҳдат ал-вужуд” таълимотига кўра муайян бир соннинг ичида бошқа сонлар юргани каби Аллоҳнинг муқаддас зоти бошқа яралмишларнинг ҳар бирида зоҳир бўлади (Шайх Муҳаммад Содиқ Муҳаммад Юсуф. Тасаввуф ҳақида тасаввур. – Т.: Мовароуннаҳр, 2004. – Б. 205).\nИбн ал-Арабий (р.ҳ.)нинг мазкур “ваҳдат ал-вужуд” таълимоти тасаввуф оламида бомбадек портлади. Ушбу таълимот барча тасаввуф тариқатларини қамраб олди, жумладан, нақшбандийлик ҳам то Имом Раббоний (р.ҳ.)гача ушбу таълимотни асос қилган. Шу билан бирга, бу таълимот ислом оламига жуда кўп тортишувлар, бир-бировни куфрда айблашлар, “такфир” ва қатл каби аянчли ҳолатларни мусулмонлар бошига солиши билан ҳарактерли бўлиб қолди.\nИбн ал-Арабий ва унинг таълимотини қоралаган ислом олимлари жумласига қуйидагиларни киритиш мумкин:\nИбн ал-Арабий (р.ҳ.)га илк бор қарши чиққанлардан бири, мелодий 1261-1336 йилларда яшаб ўтган, 300 дан ортиқ асарлар битган, тасаввуфнинг машҳур вакили Рукниддин Алоуддавла ас-Симноний бўлиб, унинг Ибн ал-Арабий асарига ёзган ҳошия-изоҳларида уни қаттиқ қоралаган ва куфрда айблаган (Абдурраҳмон ал-Жомий. Нафаҳот ал-унс. – Тошкент, 1913. – Б. 536).\nШофиъий мазҳабининг буюк олимлари Тақийуддин ас-Субкий Ибн Дақиқ ал-Ийд (р.ҳ.)дан ривоят келтиради. Ибн Дақиқ ал-Ийд бундай деган экан: “Мен қирқ йилдан бери нима савол бўлса, барчасига Аллоҳ олдида жавоб беришга ҳам тайёр бўлган жавоблар бериб келганман! Уламолар султони дейилган устозим Иззуддин Ибн Абдуссалом (р.ҳ.)дан Ибн ал-Арабий ҳақида сўрадим. Ул зот: “Ибн ал-Арабий каззоб ва ёмон шайх. У оламнинг қадимийлиги – азалий эканини айтган одамлардан бири”, деганди.\nҚироат илмининг буюк олимларидан бири бўлмиш Имом ал-Жазарий эса Ибн ал-Арабий (р.ҳ.)ни агар гапларини ўзи айтганлиги рост бўлса, у насроний ва яҳудийлардан кўра ҳам ифлосроқ, деган ва унинг китобларини ўқишни ҳаром санаган.\nТаниқли шофиъий олими, “ал-Иршод” асари муаллифи Ибн ал-Муқиррий (р.ҳ.): “Кимки насроний ва яҳудийларнинг куфрига, шунингдек, Ибн ал-Арабийнинг тоифасидагилар куфрига шак қилса, у ҳам кофир!”, деган.\nТаниқли олим Ҳофиз аз-Заҳабий “Сияр аълом ан-нубало” асарида Ибн ал-Арабий (р.ҳ.)нинг “Фусус ал-ҳикам” асари борасида: “Агар бу китобда куфр бўлмайдиган бўлса, дунёда умуман куфр қолмаган бўлади”, деган (Шамсиддин Муҳаммад аз-Заҳабий. Сияр аълом ан-нубало. 23-жилд. – Байрут: Муассаса ар-Рисола, 1985. – Б. 48).\n“Саҳиҳ ал-Бухорий”га “Фатҳ ал-Борий” номли кўп жилдли шарҳ битган машҳур ҳадисшунос олим Ибн Ҳажар ал-Асқалоний ўзининг “Лисон ал-мезон” асарида ўз устози таниқли шофиъий олими Сирожиддин ал-Булқиний (р.ҳ.)дан Ибн ал-Арабий ҳақида сўраганини у эса дарҳол уни кофир деганини нақл қилган (Ибн Ҳажар ал-Асқалоний. Лисон ал-мезон. 6-жилд. – Байрут: Дор ал-башоир ал-исломия, 2002. –Б. 125).\nКалом илмининг буюк олимларидан бири Аллома Саъдуддин ат-Тафтазоний ҳам барча мутакаллимлар сингари Ибн ал-Арабий ва “ваҳдат ал-вужуд” таълимотини қоралаган ва инкор қилган. Саъдуддин ат-Тафтазоний (р.ҳ.)нинг “Шарҳ ал-мақосид” асарининг “вужуд”, “ваҳдат”, “иттиҳод”, “ҳулул” сингари атамаларга бағишланган қисмларида бу нарса яққол кўринади. Жумладан, Имом ал-Ғаззолий мақтаган соликларнинг “тавҳиддаги фано” тушунчаси танқид остига олинади (Саъдуддин ат-Тафтазоний. Шарҳ ал-мақосид. 3-жилд. – Байрут: Дор ал-кутуб ал-илмия, 2001. – Б. 43-44).\nСаъдуддин ат-Тафтазоний “ваҳдат ал-вужуд” таълимотига бағишланган алоҳида раддиясида рисоланинг бошиданоқ Ибн ал-Арабий (р.ҳ.)нинг “ал-Фусус ал-ҳикам” асарига: “умматни залолатга бошловчи китоб”, дея ҳукм ўқийди ва рисола давомида “ваҳдат ал-вужуд” таълимотига эргашганларни “кофирларнинг энг кофири” дея қайд қилиб кетади.\nҲанафий олимларидан Ибн Камол Пошшо (р.ҳ.)нинг шогирдларидан дейилган Ибн Турхон “ваҳдат ал-вужуд” таълимотига оид раддиясида эса Ибн ал-Арабий тутган йўлини исломдаги энг катта мусибат, деб баҳолаган (Мажмуату фи ваҳдат ал-вужуд. – Миср, 1916. – Б. 48).\nXVI асрда яшаган Истанбулда қози ва муфтий бўлган, ҳанафий олими, “Тафсири Қози Байзовий”га ҳамда “ал-Иноя шарҳ ал-Ҳидоя”га ҳошиялар боғлаган, Аллома Саъдий Чалабий ўзининг “Фусус ал-ҳикам” бўйича чиқарган фатвосида уни куфрда айблаган. Ўша даврда яшаган, Мисрда қози, Истанбулда муфтий, Онадўлида қозиаскар бўлган, ҳанафий олимларидан бири Жўйзода Муҳаммад ал-Ҳанафий ҳам Ибн ал-Арабий (р.ҳ.)ни айблаб, қоралаган.\nТаниқли ҳанафий олими Мулла Али ал-қори ҳам Ибн ал-Арабий (р.ҳ.)га қарши чиққан олимлардан бири бўлиб, унинг 164 бетлик махсус раддияси “ар-Радд ъала-л-қоилина би-ваҳдат ал-вужуд” (“Ваҳдат ал-вужудни айтувчиларга раддия”) 1995 йилда Дамашқда нашр қилинган. Унда Али ал-қори Ибн ал-Арабий (р.ҳ.)ни жуда қоралайди, унинг куфрига фатво беради.\nИбн ал-Арабий (р.ҳ.)ни юқоридаги каби қоралаган ва “такфир” қилган уламолар билан бир қаторда ул зотни ва унинг таълимотини мақтаган ислом олимлари ҳам жуда кўплаб топилади. Ҳали айтганимиздек, нақшбандия тариқатида ҳам Имом Раббоний гача унинг таълимотини тариқат асоси сифатида кўрилган.\nМазкур зотни ва унинг таълимотини ёқлаганлар жумласига қуйидагиларни киритиш мумкин:\nШофиъий мазҳабининг улуғ олимларидан Садриддин ал-Қўнавий биринчи бўлиб, Ибн ал-Арабий (р.ҳ.)ни қўллаб-қувватлаб чиққан. Унга муносиб шогирд сифатида бир қанча асарларида Ибн ал-Арабий фикрларини соф исломий эътиқод бўйича тушунтиришга ҳаракат қилган. Садриддин ал-Қўнавий (р.ҳ.)нинг “Сураи фотиҳа”нинг ўзига битган тафсир китоби машҳурдир.\n“Ҳужжат ал-ислом” номи билан танилган, исломнинг энг буюк олимларидан бири ҳисобланадиган Абу Ҳомид Муҳаммад ал-Ғаззолий ҳам Ибн ал-Арабий томонида бўлиб, унинг “ваҳдат ал-вужуд” таълимотини ёқлаб чиққан. Имом ал-Ғаззолий ўзининг “Эҳё улум ад-дин” асарида тавҳид мартабаларини тўртга бўлинишини айтиб, тавҳиднинг энг юқори тўртинчи мартабасини “ваҳдат ал-вужуд” эканини айтади. У бундай ёзади:\nوالرابعة أن لا يرى في الوجود إلا واحدا وهي مشاهدة الصديقين وتسميه الصوفية الفناء في التوحيد لأنه من حيث لا يرى إلا واحدا فلا يرى نفسه أيضا وإذا لم ير نفسه لكونه مستغرقا بالتوحيد\n“Тўртинчиси, вужудда фақат биттани кўради, холос. У сиддиқлар мушоҳадасидир, сўфийлар уни “тавҳиддаги фано” деб атайдилар. Чунки, у ҳеч нарсани кўрмайди, фақат биттани кўради. Шунда ўзини ҳам кўрмайди. Қачон ўзини кўрмаса, унинг тавҳидга ғарқ бўлгани шу бўлади” (Муҳаммад ал-Ғаззолий. Эҳё лум ад-дин. (йили ва жойи кўрсатилмаган) 4-жилд. – Б. 240).\nИмом ал-Ғаззолий (р.ҳ.)нинг мазкур иборасини тасаввуфчилар “ваҳдат ал-вужуд” изоҳи деб атаганлар. Умуман, Имом ал-Ғаззолий бу хилдаги фикрларни бошқа асарларида ҳам давом қилдирган. Чунончи, “Кимёи саодат”да бундай дейилган:\nدرجه جهارم آنست كه جز يكى را نه بيند و همه را خود يكى بيند و يكى شناسد تفريقه را درين مشاهده هيج راه نبود و اين راه صوفيان فنا در توحيد كويند جنانكه حسين حلاج ...\n“Тўртинчи даража шулки, бирдан бошқани кўрмайди, ҳаммани ўзи битта деб кўради ва билади. Бу мушоҳадада тафриқага ҳеч қандай йўл йўқ. Сўфийларнинг бу йўлини “тавҳиддаги фано” дейдилар, чунончи Мансури Ҳаллож ...” (Имом Ғаззолий. Кимёи саодат. – Ҳиндистон: Навол кишвар, 1279. – Б. 510).\nИмом Ғаззолий ўзининг “Мишкот ал-анвор” асарида “Ла мавжуда иллаллоҳ!” (“Аллоҳдан ўзга мавжуд йўқ!”), “Лайса фи-л-вужуд иллаллоҳ!” (“Вужудда Аллоҳдан ўзгаси йўқ!”) каби ибораларни ишлатган.\n1181-1235 йилларда яшаган “Ошиқлар султони” лақабига эга, ўз даврининг энг машҳур шоири саналган Шарафуддин Умар Ибн ал-Фориз Ибн ал-Арабий таълимотини ўзининг девони, қасидаларида давом қилдирди ва ривожлантирди. Ибн ал-Арабий (р.ҳ.)га раддия битганлар унга ҳам алоҳида раддиялар қилганлар.\n1213-1291 йилларда яшаб ўтган, Ибн ал-Арабий (р.ҳ.)нинг “Фусус ал-ҳикам”ига шарҳ битган Афифуддин ат-Талмасоний ҳам унинг таълимотига эргашган таниқли шахслардан бўлади.\n1216-1270 йилларда яшаган Қутбиддин Ибн Сабъин ҳам Ибн ал-Арабий (р.ҳ.)га эргашган. Уни “Аллоҳ мавжудотларнинг ҳақиқатидир”, дегани боис Андалусиядан бутун умрга бадарға қилинган, Маккада эса сўйиб ўлдирилган.\n“ал-Қомус”, “Сафар ас-саодат”, “Табақот ал-фуқаҳо” каби асарлар соҳиби Маждуддин аш-Шерозий ал-Ферузободий эса ўзининг фатволар тўпламида Ибн ал-Арабий (р.ҳ.)ни роса мақтаган экан.\nБугунги кунда ҳикматлари кенг тарқалаётган, Ҳазратимиз Шайх Муҳаммад Содиқ Муҳаммад Юсуф 5 жилдлик қилиб шарҳ қилган “ал-Ҳикам ал-Атоия” соҳиби Ибн Атоуллоҳ ҳам Ибн ал-Арабий (р.ҳ.)нинг авлиёлигига шак қилган эмас, ҳикматларида эса унинг таълимоти сингдирилган.\nТаниқли мутасаввиф ва тарихчи олим Имом ал-Ёфиъий уни ёқлаб чиққан ва Абдулазиз ибн ал-Изз (р.ҳ.)га бу борада айтган гаплари учун раддиялар қилган.\nҲанафий мазҳаб олимларидан бўлмиш уч нафар зот – 1330 йилда вафот қилган Абдурраззоқ ал-Қошоний (р.ҳ.), 1350 йилда вафот қилган Довуд ал-Қайсарий ва 1550 йилларда вафот қилган Аҳмад ал-Жандий кабилар ҳам Ибн ал-Арабий (р.ҳ.)ни тушунишга ҳаракат қилганлар ва унинг асарларини тўғри эътиқод бўйича тушунтиришга урунганлар.\n1350-1431 йилларда ўтган, турк диёрининг энг машҳур алломаси, ҳанафий олими, шайхулислом Шамсиддин ал-Фанорий ҳам Ибн ал-Арабий асарларини севиб мутолаа қилган ва шунинг учун айрим кимсаларнинг таънасига гирифтор бўлган эди.\nБаҳоуддин Нақшбанд бобомизнинг энг катта халифаси, ўз асарлари ила нақшбандия тариқатини назарий жиҳатдан исботлаб, асослаб берган зот Хожа Муҳаммад Порсо ҳисобланади. Абдурраҳмон Жомий (р.ҳ.)нинг “Нафаҳот ал-унс”, Алишер Навоий (р.ҳ)нинг “Насоим ал-муҳаббат” асарларида айтилишича, Хожа Муҳаммад Порсо ҳазратлари: “Фусус” жондир, “Футуҳот” эса кўнгилдир!”, деган эканлар. Ул зот яна бундай деганлар: “Кимки “Фусус”ни яхши билса, унда Ҳазрат Пайғамбар соллаллоҳу алайҳи ва салламга эргашиш қасди кучаяди” (Абдурраҳмон ал-Жомий. Нафаҳот ал-унс. – Тошкент, 1913. – Б. 378; Алишер Навоий. Насоимул муҳаббат. Илмий-танқидий матн. – Т.: Мовароуннаҳр, 2011. – Б. 209).\nТемурийлар даврининг таниқли алломаларидан бири, мунозараларда Аллома ат-Тафтазоний (р.ҳ.)дан ҳам устун келган зот Саййид Шариф ал-Журжоний ҳам “ваҳдат ал-вужуд” таълимотини ёқлаб форс тилида кичик бир рисола битган. Ушбу рисолани Саййид Шариф ал-Журжоний (р.ҳ.)нинг ўғли араб тилига ўгирган.\nБуюк мутафаккир Абдурраҳмон ал-Жомий эса ўттиз йил Ибн ал-Арабий (р.ҳ.)нинг асарларини севиб мутолаа қилганлигини айтиб, унга “Нақши Фусус” номи билан шарҳлар битган. Абдурраҳмон ал-Жомий “Нафаҳот ал-унс”да Ибн ал-Арабий (р.ҳ)ни мақтаб гапирган, “Фусус ал-ҳикам”га таъна қилувчиларнинг таъналарининг энг катта сабаби, ё тақлиддан ёки унинг истилоҳларини тушунмасликдан ёки унинг асарларида келтирилган ҳақиқатларнинг маъноларини билмаслик оқибатидандир”, деган (Абдурраҳмон ал-Жомий. Нафаҳот ал-унс. – Тошкент, 1913. – Б. 529).\nҲанафий олимларнинг энг улуғларидан ҳисобланган, Истанбулда қози ва ўн йил давомида муфтий бўлган, 1534 йилда вафот қилган, ўзининг 300 дан ортиқ асарлари билан ҳанафийлик мазҳаби ва мотуридийлик эътиқодига буюк ҳисса қўшган Ибн Камол пошшо ҳам Ибн ал-Арабий (р.ҳ.)ни мақтаган. У Ибн ал-Арабий тўғрисида чиқарган алоҳида фатвосида қуйидагича хитоб қилган:\nأيها الناس اعلموا ان الشيخ الاعظم و المقتدى الاكرم قطب العارفين و امام الموحدين محمد بن على العربى الطائى الحاتمى الاندلسى مجتهد كامل و مرشد فاضل له مناقب عجيبة و خوارق عادية و تلامذة كثيرة مقبولة عند الفضلاء و العلماء و من انكر فقد اخطأ و من اصرّ فى انكاره فقد ضلّ يجب على السلطان تأديبه و عن هذه الاعتقاد تحويله اذ السلطان مأمور بالامر بالمعروف و النهى عن المنكر و له مصنفات كثيرة منها فصوص حكمية و فتوحات مكية بعض مسائلها معلوم اللفظ و المعنى و موافق للامر الالهى و الشرع النبوى و بعضها خفى عن ادراك اهل الظاهر دون اهل الكشف و الباطن فمن لم يطّلع على المعنى المرام يجب عليه السكوت فى هذا المقام لقوله تعالى و لا تقف ما ليس لك به علم ان السمع و البصر و الفوآد كلّ ذلك كان عنه مسئولا و الله الهادى الى سبيل الصواب و اليه المرجع و المآب\n“Эй, Одамлар! Билингларки, албатта энг улуғ шайх, энг мукаррам пешво, орифлар қутби, тавҳид эгаларининг имоми Муҳаммад ибн Али ал-Арабий ат-Тоий ал-Ҳотамий ал-Андалусий комил мужтаҳид ва фозил муршиддирлар! Унинг ажойиб маноқиблари, содир бўлган кароматлари, кўпгина шогирдлари бордир. У фозиллар ва уламолар наздида мақбулдир.\nКимки уни инкор қилса, бас, хато қилган бўлади. Кимки ўз инкорида давом қилаверса, батаҳқиқ, залолатга кетади. Подшоҳга унга адаб киритиб қўйиши ва унинг эътиқодини ўзгартириши вожиб бўлади, чунки, подшоҳ амри маъруфга ва наҳий мункарга буюрилгандир.\nИбн ал-Арабий (р.ҳ.)нинг ёзган асарлари кўпдир, жумладан, “Фусуси ҳикамия” ва “Футуҳоти маккия”. Улардаги айрим масалаларнинг лафзлари ҳам, маънолари ҳам маълум, илоҳий ишга, набавий шариатга мувофиқ келади. Айримларининг маъноси эса ботин ва кашф аҳлининг эмас, балки, зоҳир аҳлининг идрокидан яшириндир. Шундай экан, кимки уларнинг тўғри маъносига ета олмаса, бу мақомда унга сукут қилиши вожиб бўлади. Аллоҳ таолонинг гапи борлиги учун: “Сенинг илминг бўлмаган нарсада турмагин! Албатта қулоқ, кўз ва қалблар – буларнинг ҳаммаси ундан сўралгувчидир”.\nАллоҳ тўғри йўлга ҳидоят қилувчидир. Қайтиш ва паноҳ топиш унгадир” (Фатво Ибн Камол пошшо ли-ш-Шайх Муҳаммад ибн ал-Арабий // Мажмуату тисъа расоил. – Қўлёзма. Мактабату Жомеъату Риёз. Қисм ал-махтутот. – № 3230. – В. 130а).\n1641-1731 йилларда яшаб ўтган нақшбандия ва кубровия тариқатлари вакили, “ат-Тариқат ал-муҳаммадия”га ажойиб шарҳ ёзган аллома Абдулғани ибн Исмоил ан-Ноблусий таниқли ҳанафий олими ва мутасаввифи бўлиб, тафсир, ҳадис, фиқҳ, тажвид, тасаввуф бўйича 200 дан ортиқ асарлар битган. У “ваҳдат ал-вужуд” таълимотини ёқлаб, “Изоҳ ал-мақсуд фий маъно ваҳдат ал-вужуд”, “аз-Зилл ал-мамдуд”, “Тақриб ал-калом ъала ал-афҳом” каби рисолалар ҳамда Ибн ал-Арабий асарига эса “Жавоҳиру-н-нусус фий ҳалли калимот ал-Фусус” деган шарҳ битган ва унга қарши бўлганларга “Радд ул-матин”, деган раддия ёзган.\nАбдулғани ан-Ноблусий ўзининг “Изоҳ ал-мақсуд” асарида: “Ваҳдат ал-вужуд” масаласи борасида эскидан ва янгидан тортишувлар бўлиб келган. Ғофил, қосир, маҳжуб қавм уни рад қилган, бошқа қавм эса, улар ориф, муҳаққиқлар уни қабул қилган. Рад қилган кимса уни айтувчилар гапларининг маъносини фаҳмламагани учундир. Уни айтувчилар эса муҳаққиқ уламолар, ориф фозиллар, кашф, басират, гўзал сийрат, соф қалб эгаларидирлар....”, деган гапларни битади (Абдулғани ан-Ноблусий. Изоҳ ал-мақсуд. – Қўлёзма. Токио Шарқшунослик институти, № 1724. – В. 86б-87а).\nҲинд диёридан чиққан таниқли олим Анваршоҳ Кашмирий гарчи диний заруриётларни инкор қилган одам, ўша инкорини таъвил билан айтса-да, уни асло қабул қилинмайди ва уни кофир дейилади, деб фатво берган. Бироқ, у ўзининг “Саҳиҳ ал-Бухорий”га қилган машҳур шарҳи “Файз ал-Борий”да мазкур саҳиҳ тўпламда келтирилган иккита ҳадиси шарифни “ваҳдат ал-вужуд”га далил сифатида кўрсатади. У “Машойихларимиз мана шу масалага қаттиқ муҳаббат қўйган бўлсалар-да, лекин мен бунга қаттиқ ёпишиб олмайман!” деб ёзади, иккинчи ҳадис шарҳида эса “Шундай ваҳдат ал-вужуд мумкинми ўзи ёки йўқми?”, деган саволга жавоб бериб, “албатта бу мумкин, бироқ, унга жуда чуқур кетмаслик керак”, деган хулосани билдиради (Қаранг: Муҳаммад Абдуллоҳ Форуқ Ансорий. Аш-Шайх Муҳаммад Анваршоҳ ал-Кашмирий ва ароуҳу ал-эътиқодия. – Мадина: Жомеъату Умм ал-қуро, 2000. – Б. 104а-б).\nБугунги кундаги мусулмонлар каби ўша даврлардаги одамлар ҳам Ибн ал-Арабий ва унинг “ваҳдат ал-вужуд” таълимотига нисбатан бўлган ва бўлаётган икки хил фикр тарафдорларининг қайсинисига қўшилишни билмасдан карахт эдилар. Уни кофирга чиқарай десалар, унга тарафдор бўлганларнинг сон-саноғи йўқ. Унақада, бутун ислом оламини куфрда айблашга тўғри келади. Бу тарафга ён босай десалар, у тарафда исломнинг буюк олимлари бор. Бу хилдаги муаммога ҳижрий иккинчи минг йилликнинг мужаддиди сифатида танилган Имом Раббоний йўл топдилар. У зот 1563-1625 йилларда Ҳинд диёрида яшаган нақшбандия тариқатидаги мутасаввиф олим бўлиб, “ваҳдати вужуд”чиларга қаттиқ тегмасдан, “балки бу бандадаги бир мақом, илоҳий тавфиқ насиб қилса, банда ундан ўтиб яна бошқа мақомга юқорилаб боради. Бу “ваҳдати вужуд”дан кўра юқорироқ бир мақом бўлиб, “ваҳдати шуҳуд” деб аталади. “Ваҳдати шуҳуд”да банданинг кўзи қуёш чиққанда қамашиб, нарсаларни кўрмай қолганидек, аслида бор мавжуд нарсаларни йўқдек тасаввур қилади”, деганга ўхшаш фикрлар билдирди. Энди, бу ақлга ҳам, исломий шариатга ҳам тўғри келадиган таълимот эди!\nШунинг учун ҳамма унга қўшилди, натижада Имом Раббоний (р.ҳ.)ни мужаддид (динни янгиловчи) сифатида улуғланишига сабаб бўлди. Бу Имом Раббоний (р.ҳ.)га берилган Аллоҳнинг буюк мадади ва тавфиқи эди. Имом Раббоний (р.ҳ.): “Энг аввал тавҳиди вужудийни очиқ айтган кимса Шайх Муҳйиддин ибн ал-Арабийдир. Бизнинг ўтган машойихларимиздан кимки ушбу тавҳид ва иттиҳод ҳақида гапирган бўлса, уларнинг ҳаммаси тавҳиди шуҳуд ҳақида сўзлаган деб ҳисоблаймиз”, деб ўтган барча муасаввифлар ёнини олган (Имом Раббоний. Мактубот. 1-жилд. 270-мактуб. – Деҳли: Муртазавий, 1260. – Б. 344).\nБошқа ўринда эса Ибн ал-Арабий (р.ҳ.)ни мутаххирин сўфийларнинг муқтадоси ва имоми деб, бу Шайхдан олдин ҳеч ким ушбу илмлардан ва сирлардан тил очмаган, бу гапларни ушбу тариқада баён этмаган эди, дейди. Имом Раббоний айтишича, гарчи олдингилар тавҳид ва иттиҳод борасида сукр (ўздан кетиш) ғалабаси ила гап-сўзлар айтган бўлса-да, “Ана-л-Ҳақ!”, “Субҳоний!” деган бўлса-да, бироқ, иттиҳоднинг сабабини маълум қилмаганлар, тавҳиднинг маншаъсини кўрсатмаганлар. Бу Шайх эса мутақаддиминларнинг бурҳони, мутааххиринларнинг ҳужжати бўлдилар (Имом Раббоний. Мактубот. 2-жилд. 1-мактуб. – Деҳли: Муртазавий, 1260. – Б. 5).\nШу тариқа, Имом Раббоний тариқатга янги таълимотни “ваҳдати шуҳуд”ни киритдилар. Бу таълимот бутун ислом оламида, барча тариқатлар бўйлаб яхши қабул қилинди.\nБугунги кунда биз Ибн ал-Арабий (р.ҳ.)ни “шайхи акбар” дейдиган олдингилар ҳам, Ибн ал-Арабий (р.ҳ.)ни “шайхи акфар” деб сифатлайдиган кейингилар ҳам шу хилда: Имом Раббоний (р.ҳ.)дек йўл тутган бўлганларида эди..., дея оламиз, холос!\nваҳдат ал-вужуд Муҳйиддин ибн ал-Арабий Тарих Ислом Махсус Долзарб


Танзила Норбоева Янгийўл ва Қуйи Чирчиқдаги аёллар муаммоларини ўрганди\nТошкент вилоятидаги хотин-қизларнинг жамиятдаги ижтимоий фаоллигини ошириш, уларни ҳар томонлама қўллаб-қувватлаш борасида олиб борилаётган ишлар билан танишаётган Ўзбекистон Республикаси Олий Мажлиси Сенати Раиси Танзила Норбоева бошчилигидаги ишчи гуруҳ Янгийўл ва Қуйи Чирчиқ туманларида ҳам бўлди.\nМазкур ҳудудларда хотин-қизлар турмуш шароитини яхшилаш, она ва бола саломатлигини мустаҳкамлаш, тадбиркорликка жалб қилиш ва бандлигини таъминлаш бўйича амалга ошириш лозим бўлган вазифалар жуда кўп.\nЯнгийўл туманида қизил ҳудудга киритилган “Жамбул”, “Пахта”, “Эпкенди” маҳалла фуқаролар йиғинларида айрим муаммолар бор.\nТанзила Нарбаева тумандаги “Юксалиш” МФЙда “Аёллар дафтар”га киритилганларни иш билан таъминлаш борасидаги вазифалар ижроси билан танишиш мақсадида “Анора Ғилоф Барака” тикувчилик корхонасига борди.\nБу ерда меҳнат қилаётган 15 нафар хотин-қиз билан суҳбатлашаркан, давлатимиз раҳбарининг ҳар бир қишлоқ аёли тақдири билан шахсан қизиқишини, уларнинг оила ва жамиятдаги беқиёс ўрнини қадрлашини айтиб ўтди.\nНов қишлоғида яшовчи Беҳзод Мадраимов хонадонида ҳунармандчилик билан шуғулланиб, қишлоқ аёлларини иш билан таъминлаган. Ишчи гуруҳ аъзолари билан учрашувда уста тадбиркорлик фаолиятини кенгайтириш, қишлоқ ёшларига бу ҳунарни ўргатиш илинжида эканлигини айтди. Бунинг учун ён атрофдан ер майдони ажратилишини сўради. Унинг таклифи Ишчи гуруҳ томонидан маъқулланди.\nҚуйи Чирчиқ туманидаги “Алким Текстил” МЧЖ корхонасида 150 нафар ижтимоий ҳимояга муҳтож аёллар ишламоқда. Т.Норбоева бу ерда бежирим кийим-бош тикаётган хотин-қизларнинг иш ва яшаш шароити билан қизиқди. Улар тайёрлаётган маҳсулотлар хорижда яхши харидоргирлигидан хурсанд бўлди.\nЖамғирчи қишлоғидаги мулоқотларда “Аёллар дафтари”да киритилганларнинг ижтимоий ҳимояси, оилалардаги турмуш қийинчиликларини енгишда аёлларнинг матонатли бўлишига алоҳида тўхталиб ўтилди.\nСуҳбат жараёнида имконияти чекланган, 18 йилдан буён ижарада яшаётган Ўлмасой Тошхўжаевага тикув машинаси олиб бериладиган бўлди. Холқиз Носировани эса 8 йилдан буён жигар церрози қийнайди. Даволаниш учун имконияти чекланган. Унинг ҳам муаммоси ечим топди. Иккинчи гуруҳ ногирони, эшитиш ва гапириш қобилиятини юқотган Наргиза Ҳалимова, камқонлик дардига чалинган Яхшигул Тошбоеваларга амалий ёрдам кўрсатилди.\nСенат Раиси Халқ депутатлари Янгийўл ва Қуйи Чирчиқ туман кенгашлари депуталари билан иш куни якунлари юзасидан учрашув ўтказди. Унда аҳоли ва хотин-қизлар томонидан кўтарилган муаммолар ечимини топиш, аёлларга ҳар томонлама кўмаклашиш масалалари муҳокама қилинди.


Фурқат ижоди муаммолари - 7\nHome icon Бош саҳифа»Кутубхона»Мақолалар»Фурқат ижоди муаммолари - 7\n8 дан 29 сахифа\nФурқат шеъриятида харобот аҳли талқини (И. Маннопов)\nЎрта Осиёда турли тариқатлар ва тасаввуфий оқимлар вужудга келиб, уларнинг мамлакат ижтимоий-сиёсий, маданий ва маънавий ҳаётига сезиларли таъсир қилганлиги маълум. Яссавия, кубравия, нақшбандия, қодирия сингари йирик тариқатлар бунга мисол бўла олади. Лекин шундай оқим ва тоифалар борки, ҳали тўла ўрганилган деб бўлмайди. Шундай оқимлардан бири хароботийлар ҳисобланади.\nШоир нима сабабдан хаработийлар мавзусига қўл урган? Фикримизча, у Янги Марғилонда савдо ишлари билан шуғулланиб юрганда, бу тоифа вакиллари билан танишган, улар билан ҳамсуҳбат бўлган. Фурқатнинг “Уч хароботий” деб номланган шеъри мазмунига қараганда ўша даврда хароботийлар тоифаси мавжуд бўлган (Бу жамоанинг энг сўнгги йирик вакили Махсимдада исми билан танилган шахс бўлиб, у зот Марғилонда яшаб, 2008 йилнинг декабрь ойида вафот этди).\nШеър таржеъбанд ва мусаддас жанрларининг шакли ва хусусиятларини ўзида мужассам этган. Шеърда олти мисрали бандларнинг сони ўн бешта бўлиб, жами тўқсон мисрани ташкил этади. Ҳар уч банд (жами ўн саккиз мисра) ўзаро қофияланган. Шеър шаклининг шу хусусияти таржеъбанд жанри талабларига мос келади. Ҳар бир банднинг бешинчи ва олтинчи мисралари бутун шеър давомида айнан такрорланиб келиши эса мусаддас жанри талабларига мос тушади. Шунинг учун бу шеърни шартли равишда таржеъбанд-мусаддас деб аташимиз керак бўлади.\nБу асар харобот аҳлининг феъл атвори, руҳий ҳолати, турмуш тарзи, қарашлари ҳақида тасаввур бера олади. Шеър мазмунини тўғри ёритиш учун тасаввуфий оқимлардан бири бўлган хаработийлар ҳақида ҳеч бўлмаганда тасаввур ҳосил қилиш керак бўлади.\nАлишер Навоий ўзининг “Маҳбуб ул-қулуб” асарида ўз замонасининг ўттиз тўққиз тоифаси ҳақида маълумот беради. У яшаган даврда бу тоифа сезиларли даражада танилган бўлса керакки, “харобот аҳли”га ҳам ўз муносабатини билдириб ўтади. Уларни “бошида май ҳаваси” дея доимо маст ҳолатда бўлишлари ҳақида хабар беради. Дастлаб ўқувчида бу тоифа ҳақида салбий тасаввур ҳосил бўлади. Лекин Алишер Навоий уларни “нафслари тупроқ”, “ҳимматлари осмон”, “замоннинг яхши ямони билан иши йўқ” дея таъриф берар экан, “замон зўравонларининг зулмидан шундай кун кечиришга ҳақли бўлса, Ҳақнинг авф ва марҳаматига лойиқдир”, - деб уларни оқлашга ҳаракат қилади. Бу тоифага юқори баҳо беради: “Ринд ва гадолар етишган давлат ва саодатга шоҳлар ҳам ҳасрат билан қарайдилар” .\nҲаробот аҳли таърифидан сўнг, рубоий келтирилган бўлиб, унда риндларнинг дунё ва охиратга майли йўқлиги, Ҳақ раҳмати умидидан тун-кун маст эканликлари, фирибгар зоҳиддан афзал эканликлари мазмуни ифодаланган. Асарнинг аҳамияти шундаки, муаллиф нигоҳида ўқувчи ринд ва харобот аҳли ҳақида тасаввур ҳосил қилади. Уларнинг илоҳий ҳусн шайдоси, илоҳий ишқ талабгори бўлган ошиқларнинг ўзига хос бир тоифаси эканлиги аён бўлади.\nЗокиржон Фурқат қаламига мансуб “Уч хароботий” шеърининг биринчи бандидаёқ хароботийлар тилидан уларнинг руҳий ҳолати аниқ ифодаланган:\nУч хароботий эрурмиз сокини майхонамиз,\nХум бошидан чарх уруб, монанди парвонамиз,\nМаст ўлубмиз жўшиши майдин ажаб девонамиз,\nҲолимиз дунё ғамидин, фориғи кошонамиз,\nУшбу даврон бирла ўтсак, йўқ эрур армонимиз.\nШеърнинг ҳажми анча катта бўлиб, уни тўлиқ шарҳини бир мақолада қамраб олиш қийин. Кейинги бандлар воқеабанд характерга эга. Уч хароботий шеърда “ёр”, “махваши хушхўда”, “шўхи ширингўда”, “пари” дея ҳурмат ва эҳтиром ила тилга олинган зотнинг зиёратига боришади. У зотнинг хаста ҳамда уйқуда эканлиги маълум бўлади. Унинг ҳузурида табибни кўрган шеър қаҳрамони ранжийди:\nНа учун келдинг ҳаримиға, аё нодон табиб?\nБизлара ағёрдурсан, бедарак, афғон табиб...\nШеър қаҳрамони табибга хитоб қилар экан, “ёр”нинг дардига дорилар дармон бўлолмаслигини айтиб, уни бу амалдан қайтаришга ундайди. Шеър мазмунидан хастанинг илоҳий ишқ дардига мубтало бўлганлиги, табиб бу дардни даволашга ожиз эканлиги аён бўлади. Шунингдек, уйқудаги “ёр”нинг юзи “ҳасрат ва қайғули”, тани “заъф ва фарсуда” эканлиги ҳақидаги тасвирлардан ошиқ хароботий образи намоён бўлади.\nРивоятларга кўра, риндларнинг энг кўзга кўринган намояндаси Умар Хайём бўлган. Хароботийлар ўз дуоларида Фаробий, Умар Хайём сингари тарихий шахсларнинг исмларини ҳазрати пайғамбар (с.а.в.)нинг исмларидан сўнг албатта тилга оладилар. Хароботийлар ҳақида алоҳида китоб ёзилмаганлигининг сабаби, бу тоифанинг анча мураккаб феъл-атворга эга эканлигида. Ринд ва Аллоҳнинг ўртасидаги Сирдан ҳеч ким хабардор бўла олмас экан. Уларнинг май ичишлари шариат ҳукмига зид бўлганлиги учун мусулмон шарқида анча тўсқинликка учраганлиги, ғанимлари бисёр бўлганлиги аниқ. Бу шоир Фурқат яшаган даврга ҳам тегишли. Шеър қаҳрамони хароботий ошиқнинг уйқуси рақиб тўда ва жинслар туфайлидир, деган риторик савол билан мурожаат этади:\nУч мукаддар кўйиға бордук рақиблар тўдадур,\nЁ сабаб жинслардин ул пари уйқудадир?\nХаробот аҳлининг бир хислати маломатийларга ўхшаб кетади. Маълумки, маломатийлар ўз нуқсон ва камчиликларини халқ ичида яширмаганлар. Шу орқали иккиюзламачилик, мунофиқлик иллатларидан қутулишга ҳаракат қилганлар. Ринд ва харобот аҳли эса ўзларини ниҳоятда хор-зор тутганлар. Ўзга кимсаларнинг ҳазар қилишларини, бошларига бало ёғилишини хурсандчилик билан кутиб олганлар. Бу жуда қизиқ психологик ҳолат. Ринд ва харобот аҳлининг мана шу руҳий ҳолати шоир тахаллуси қўлланган мисрада акс этган:\nБошидин турғил нари, беҳуда, беъмани табиб,\nФурқатийдин қил ҳазар, албатта, эй жўгий, табиб...\nШеърдан кўриниб турганидек, Зокиржон Фурқат дунёқарашига харобот аҳлининг феъл-атвори, ишқий ва жунун ҳолати катта таъсир қилган. Бўлмаса, шеър қаҳрамони – хароботийнинг руҳий ҳолатини бунчалик таъсирли ифодаламаган, уларга бағишлаб шеър ёзмаган бўлар эди. Шунингдек, ўзбек мумтоз шеъриятида ошиқнинг ҳолати харобот аҳлига муқояса этилса ҳам, харобот аҳлига бағишланган шеърий асарнинг ёзилиши ноёб ҳодиса саналади.


11.06.2018 01:50 8 1374\nишсизликнинг юқори даражаси – жамиятдаги умумий норозилик ва пессимистликни келтириб чиқаради, ижтимоий мувозанатни издан чиқаради.\nЯқинда Kun.uz сайтида «Ўзбекистонда ойига 400 минг сўмга қандай қилиб яшаш мумкин?» номли мақола эълон қилинди. Унда муаллиф ҳар қандай иш берувчи ойига 426466 сўмдан кам тўламасликка мажбурлиги, бу қоиданинг натижасида хусусий сектордаги иш берувчилар атайин ойлик иш ҳақларини 500-600 минг сўм қилиб белгилаётганини қайд этар экан, «ахир ойига 500 минг сўмга кун кўриб бўлмайди» дея таъкидлайди. Муаллиф фикрида давом этар экан, «ойига 500-600 минг маош» муаммоси давлат ва жамиятнинг муаммосига айланмоғи керак» деб хитоб қилади.\nМақолани ўқир эканман, юртимизда 500 минг сўм ойлик оладиганлардан ҳам ночорроқ қатлам борлиги, улар «ноль йигирма бешлар қатлами» деб аталиши ёдимга тушиб кетди. Гап 0,25 ставкада ишлаётган ходимлар ҳақида кетаётганлигини сезган бўлсангиз керак.\nЎтган йили «Facebook» ижтимоий тармоғида энг кам ойлик иш ҳақи 172 минг сўм эмас, 426 минг сўмлиги ҳақида ёзган пайтим, айримлар эътироз билдириб, 150 минг сўм ойлик оладиганлар ҳам борку, алдаманг дейишганди. Кейин билсам улар ҳам «ноль йигирма бешлар қатлами»ни назарда тутишган экан.\n«500 минг сўмга яшаб бўладими, бу давлатнинг муаммосига айланиши керак» деб турилган жойда расман 100-150 минг сўм ойликка яшайдиганлар борлиги фожиадан бошқа нима?\n«Ноль йигирма бешлар» асосан соғлиқни сақлаш ва таълим соҳасида. Бунинг келиб чиқишига бир қанча сабаблар бор. Аввало иш ҳажми катта, лекин штат кам. Иш берувчи ноилож кўпроқ одамни ишга олгиси келади, ходимлар 0,25 бўлса ҳам эртадан кечгача ишлашади баъзан.\n1. Ставкаларни сунъий бўлишнинг қонун доирасида олдини олиш керак. Масалан, 0,25 ставкага ишга олиш учун бошқа жойда ишлаётгани ҳақида маълумотнома сўраш керак. Лекин бунинг учун аввало муносиб иш ўринлари кўпайиши керак, йўқса ставкалар яхлитланса, ишсизлар сони баттар кўпаяди.\n2. 0,25 ставкада ишлаётганларни ҳам ишсизлар статистикасига қўшиш керак. Яъни бу меҳнат бозорини реал талаблар асосида шакллантиришга ва имкони бўлиши билан «0,25»ларни тўлиқ ставкага ишга ўтказишга ёрдам беради.\nМана, бугунги кунда ўқитувчи ва шифокорларни, ўзи умуман барчани мажбурий меҳнатга жалб этмаслик сиёсати кун тартибида бўлиб турибди. Аммо айрим раҳбарлар мажбурий меҳнатни фақат пахта териш деб тушунади. Пахтага олиб чиқмасам бўлди, ҳаммаси жойида деб ўйлайди. Яъни корхона ҳовлисини супириш, ёввойи ўтларни юлиш, ерни юмшатиш, боғбонлик, фаррошлик каби ишларни эса оддий ҳол деб қабул қилишади. «Оқ ҳалатли ҳамшира шифохона ҳудудидан чиқмаса бўлди, ичкарида ҳаммаси мумкин» деган ақида кўп учрайди.\nКимдир эътироз билдирса, «ўз уйимизни сизу биз тозаламасак, ким тозалайди» деб узундан-узун маъруза ҳам қилишади. Лекин «биз ҳовлини супурсак, беморларга ким қарайди, фаррошларми?» деб савол бериб кўрингчи, жавобига иш ҳақидан қирқиш ҳақида таҳдид эшитасиз.\nТАКЛИФИМ: Агар штатларни кўпайтиришни ҳозирча давлат бюджети кўтармайди, дейишадиган бўлса, унда ҳақ тўланадиган жамоат ишлари учун йилига ажратилаётган 714 миллиард сўм маблағни шу мақсадга йўналтириш керак. Яъни ҳудуди катта, лекин техник штати кам бўлган ташкилотларни ободонлаштириш ишларига айнан ишсиз қатламни йўналтириб, уларга жамғарма ҳисобидан иш ҳақи берса бўлади. Шундоқ ҳам бу пуллар ишлатилмаётгани айтилган эди.\nБизда ажойиб ибора бор – «ихтиёрий-мажбурий» деган. Яъни зоҳиран ихтиёрий кўринсада, лекин ботинида мажбурий ижро этиладиган буйруқлар кўп. Шулардан бири – ҳашар!\nХодимлар орасида эса бошқача мазмунда гап юрибди: «Обод қишлоқ»ни бизни пулимизга обод қилишлари шартми, деб савол беришмоқда.\nТАКЛИФИМ: Вазирлар Маҳкамаси даражасидан пастки қатламда ўзбошимчалик билан ҳашар эълон қилган ва пул ушлаб қолган раҳбарларга нисбатан жазо чорасини расман Маъмурий жавобгарлик тўғрисидаги кодексга киритиш керак. Гарчи 2018 йил 10 майдаги Вазирлар Маҳкамасининг «Ўзбекистон Республикасида мажбурий меҳнатга барҳам беришга доир чора-тадбирлар тўғрисида»ги 349-сонли қарорига биноан, ихтиёрий-мажбурий ҳашар тақиқланган ва бунда мансабдор шахсларга нисбатан қатъий интизомий жазолар қўлланилиши ҳақида огоҳлантирилган бўлсада, лекин аниқ жазо чоралари санаб ўтилмаган.\n2016 йил 27 декабрь куни Ўзбекистон Республикасининг Президентининг «Ўзбекистон Республикасининг 2017 йилги асосий макроиқтисодий кўрсаткичлари прогнози ва давлат бюджети параметрлари тўғрисида»ги ПҚ-2699-сонли қарори қабул қилинди ва унинг 23-бандида ҳомиладорлик ва туғиш нафақасига оид қуйидагича қоида белгиланди:\nишга қабул қилинган кундан бошлаб 6 ойгача – ўртача ойлик иш ҳақининг 50 фоизи миқдорида;\n6 ойдан 12 ойгача – иш ҳақининг 75 фоизи миқдорида;\n12 ойдан кўпроқ вақт – иш ҳақининг 100 фоизи миқдорида нафақа тўланади.\nХМТнинг «Оналикни ҳимоя қилиш тўғрисида»ги 183-конвенцияси 6-бандига биноан, ҳомиладор аёлларга бериладиган нафақа миқдори иш ҳақининг 3 дан 2 қисмидан кам бўлмаслиги керак. Бу 66% дан юқори дегани. Бироқ Ўзбекистонда салкам 1 ярим йил давомида халқаро нормаларга зид равишда 50% тўлаб келинди. Фақат апрель ойига келибгина молия вазирлигининг янги таркиби бу шармандаликка чек қўйди.\nБироқ шу чоққача бутун мамлакат бўйлаб «пақиллатиб» 50-75% тўлаб келинмоқда. Мабодо айрим қонуни яхши тушунадиган бухгалтерлар «ҳали Меҳнат кодексига ўзгариш кирмадику» дея 100% тўлаган бўлса, КРУ деган қўрқинчли молиявий ташкилот текширувлар ўтказиб, ўша бухгалтерларга «ортиқча тўланган» пулларни қайтартиришиб, интизомий жазоларга тортишмоқда.\nТАКЛИФИМ: 1. Барча ислоҳотлар қонун доирасида бўлишини таъминлаш мақсадида ўтган давр мобайнида ҳомиладорларнинг ҳалол ҳаққи бўлган, лекин молия органларининг қонунни нотўғри татбиқ этиши натижасида ушлаб қолинган суммаларни қайтариш лозим. Масалан, улар судга берса ҳам, ютиб чиқишади, аммо бизнинг ёш оналаримиз судлашиб юришни ўзларига эп кўришмайди. Аммо давлат томонидан ижтимоий адолатни таъминлаш жуда муҳим.2. Конституциявий суд 2013 йилда киритилган ўзгаришларни ноқонуний деб топиши ва аёлларнинг меҳнат ҳуқуқини тенглаштириши керак.\nМасалан, ўтган йили нефт-газ соҳасидаги ўзгаришлар ва оммавий «сокращения»лар пайтида ёки халқ таълими тизимида анчадан буён давом этиб келаётган ўрта махсус маълумотли тарбиячиларга қарши ноҳақ «қирғин»ларда судларнинг қонунларни турлича талқин қилишига шахсан гувоҳ бўлганман.\nМетрополитен воқеасини олайлик. «Тошкент метрополитени» ДУК раҳбарияти 2010 йилдан буён ходимларига нотўғри иш ҳақи тўлаб келади. Яъни ўзлари ўзбошимчалик билан Президент томонидан бутун республикада ўрнатилган энг кам ойлик иш ҳақидан паст даражада энг кам иш ҳақи белгилашади. Натижада ходимларнинг ойлиги бошқа ташкилотлардаги худди шу разрядда ишлайдиганларнинг ойлигидан кам бўлиб келмоқда.\nЎзингиз айтинг, «Тошкент метрополитени» ДУК раҳбари ким бўлибдики, Президент фармонини ўзгартириш ҳақида буйруқ чиқарса? Ким унга бундай ҳуқуқни берган?\nЭнг қизиғи Олий суд раисининг ўринбосари – фуқаролик ишлари бўйича судлов ҳайъати раиси Х.Ёдгоров ҳамда бир нечта даражадаги прокуратура органлари касаба уюшмалари фойдасига протест келтириб, «Тошкент метрополитени» ДУК раҳбариятининг ишини нотўғри деб айтиб келишаётган бўлсада, лекин қуйи бўғиндаги Тошкент шаҳар ва туман судлари буни тан олмай рад қилиш билан овора. Олий суд ўринбосари бошқа қонунларни, қуйи бўғин судялари бошқа қонунларни ўқишармикин ёки?\nТАКЛИФИМ: Судлар тизимида меҳнат қонунчилигига ихтисослашган судяларни тайёрлаш керак. Ҳар бир бўғинда айнан шу соҳанинг устаси бўлган, айнан меҳнат ҳуқуқи бўйича қайта малака оширишдан ўтган судялар фаолият олиб бориши лозим. Йўқса, юзлаб, минглаб ҳуқуқлари бузилган ходимлар додини кимга айтишни билмай юраверади. Бир ишонгани суд бўлса, уларнинг аҳволи бундай...\nМен имкон қадар қисқароқ ёзишга ҳаракат қилган бўлсам-да, барибир чўзилиб кетди. Аслида бундай муаммолар ҳақида соатлаб, кунлаб эмас, ҳафталаб, ойлаб гапирса бўлади. Лекин машойиқлар айтганидек, гап кўп, (к)ўмир оз.\nУшбу блогпост Ўзбекистон блогерлари чемпионатининг финал босқичига тақдим этилган. Чемпионатга келиб тушган бошқа ижодий ишлар билан танишиш учун ушбу ҳаволага ўтинг.\nҳуқуқ ойлик маош мажбурий меҳнат Блогерлар чемпионати


Next Step Up School: Абитуриентлар учун бепул тайёргарлик семинари\n11:31 / 11.05.2016\nИмтиҳон вақти яқинлашмоқда. Унинг жавоблари битирувчи ва абитуриентларнинг келгуси ҳаётини бутунлай ўзгартириб юборади.\nБу хаяжон ўз-ўзидан ота-онага ҳам ўтади. Улардан бошқа яна ким ҳам ўз фарзандининг келажаги учун чин дилдан кайғуриши мумкун. Барча ҳаяжонни бартараф этиш учун эса қуйидаги энг асосий босқичларда аниқ ҳаракат режасини тузиш керак.\nУшбу мақолада режани аниқ амалга ошириш учун қилиниши керак бўлган мажбурий пунктлар ҳамда Next Step Up School мактаби тавсия қилган ғоялар билан танишишингиз мумкин.\n1. Фарзандингизга мос келадиган ўқув муассасини танлаш.\nБу ерда, сиз фарзандингизнинг қобилияти ва мойиллигига эътибор қаратишингиз керак. Ҳаттоки, ўзингизнинг тажрибангиздан келиб чиқиб, инсон ўзи севган касбидан баҳраманд бўлишини ишонч билан айтишингиз мумкин.\nШунингдек, фарзандингиз ўқиш фаолиятига ўз таъсирини ўтказади: агар болада ақл тузилиши ижтимоий фанларга ёндашган бўлса, математика ва иқтисодий фанларни ўрганиш унга қизиқ бўлмайди, ёки математик формула ва ҳисоб китобга тортса, уни мажбурлаб, тарихни ўргатиб бўлмайди.\nАгар фарзандингизнинг коллеж ёки лицей танлашдаги дастлабки фикрини инобатга олсангиз, у ўз танловининг тўғри эканлигига ёки мутлоқ унинг йўналиши эмаслигини англашга амин бўлади.\nБундан ташқари, у ота-она томонидан қўллаб-кувватланишига хурсанд бўлади ва ўзига ишончи ошади. Буларга астойдил тайёрланиш учун имтиҳондан бир йил аввал ўқув муассасасини танлаб қўйиш керак.\nАвваламбор, ўз билим ва имкониятини баҳолаб олиши керак. Айримлар қўйган мақсадига ёшлигиданоқ тайёрланадилар ва ўз ютуқларида умуман иккиланмайдилар.\nКўпчилик имтиҳонларнинг қанчалик жиддий ва қийин эканлиги ҳақида ёзгача ҳам ўйламайдилар.\nТайёрлов жараёнининг самараси учун яхши ўқитувчилар ёки тайёрлов курсларини излаш керак, киришга рақобат ва мактабда олинган билимнинг ўзи етишмаслиги сабабли қўшимча ҳаракат талаб қилинади.\n“Йўл кўрсатувчи” танлашдаги хатодан ҳоли бўлиш учун бундай масалада тажрибали таниш одамлар билан маслаҳатлашиш лозим ёки интернетда нодавлат таълим муассасалари ҳақида тақриз ўтказиш керак.\nЯна бир ечим, марказлар тақдим этадиган бепул синов дарсларига бориб кўриш мумкин. Агарда, сизга мос келувчи вариант топилган бўлиб туюлса, ўзингизни бўш қўйманг, аҳир ҳаракат ва интилиш авваламбор ўқувчининг ўзидан келиб чиқиши керак.\nҲар йилнинг баҳор фаслида лицей, коллеж ва олий ўқув юртига кириш учун тайёрланишга инновацион мактаб Next Step Up School'да ISP танлов ўтказилади.\n9 ой мобайнида талабалар энг яхши тенгдошлари билан инглиз тилининг турли жиҳатлари бўйича тайёргарлик кўришади.\nҲисоб-китоб ишқибозлари учун инглиз тилида математика ҳам ўтилади: бу курсларни битиргач, Next Step Up School талабалари осонликча Вестминстер Университети қошидаги лицей имтиҳонларидан ўтадилар.\nБизнинг усулнинг самарадорлигига билим ва интизомнинг доимий назорати ҳамда ўқув дастурининг хусусиятлари орқали эришилади.\nМактабимизда уч соатлик дарслар ҳафтада 3 марта ўтказилади ва инглиз тилини ҳар томонлама ўрганиш усулларини ўз ичига олади: ўқиш, тинглаш, грамматика, ёзма ва оғзаки нутқ.\n2016-2017 ўқув йили учун танлов бошланди. Мактабимизнинг бўлажак талабалари рўйхатдан ўтиш учун саралов босқичидан ўтиши лозим: сўровнома (анкетирование), тест ва суҳбат.\nЎқиш эса 2016 йилнинг 10 ноябридан бошлади.\n3. Абитуриентнинг имтиҳонга тайёр эканлигини текшириш.\nРежанинг сўнгги нуқтаси ҳисобланади. Агар сиз фанларни яхши билсангиз ва ўз фарзандингиз билимини баҳолай олсангиз, бу – ажойиб. Бироқ, ота-оналар тўла-тўкис ўқитувчи ва фарзандларига суяниб қоладилар, бу эса ҳар доим ҳам ишончли эмас.\nБахтимизга, ҳозирда боланинг тест синовларига тайёр эканлигига ишонч ҳосил қилиш учун турли усуллар мавжуд. Улардан бири dtm.uz сайтида мавжуд бўлган Давлат тест маркази тақдим этган онлайн тест синовидир. Бу усул маҳаллий ОУЮга кирувчилар учун фойдали.\nИнглиз тили даражасини текшириш учун http://nsus.uz/ru/onlayn-test орқали тест ўтказиш ҳам мумкин.\nNext Step Up School мактаби фақатгина текширув билан чегараланибгина қолмай, балки, қисқа рекорд вақт – 3 кун мобайнида давлат имтиҳонларига тайёрлай олади!\n3 кунлик бепул семинар ҳар йили ўтказилади. Семинар вақтида ўқитувчилар ўқувчиларга кириш имтиҳонларида учрайдиган асосий мавзуларни ўргатадилар ва имтиҳонга хос масалалар устида ишлайдилар.\nБундан ташқари Вестминстер Университети қошидаги лицейга тайёргарлик кўраётган битирувчилар учун марказ Writing (ёзма нутқ) ва инглиз тилида математика бўйича маҳорат синфлари уюштиради.\nNext Step Up School мактаби ҳақида маълумот:\nЎқув маркази 2012 йилдан бошлаб ўз фаолиятини кўрсатиб келмокда. Бу вақт мобайнида мактабда ташкил этилган курслар нафақат Ўзбекистондаги лицей, коллеж ва олий ўқув юртлари, балки чет эл университетларига ўқишга кириш учун инглиз тилини самарали ўрганиш воситаси эканлиги исботланди.\nҲозирда мактабда боғча ёшидаги болалар учун ҳам инглиз тилини ўргатиш йўлга қўйилди. Ўқув марказида ҳудди шундай юқори даражада бошқа таълим йўналишлари бўйича ҳам курслар ташкил этиш кўзда тутилган.\nМурожат учун: +998 90 1745490 / +998 90 9356465\nЭлектрон почта: info@nsus.uz\nМанзил: Тошкент шаҳар, Яккасарой тумани, Бобур кўчаси 55, ЎзДЖТУ қошидаги 2-академик лицей, 4-бино.


ЎзА - Ўт ўчириш тизимида янги технологиялар қўлланилмоқда\nЎт ўчириш тизимида янги технологиялар қўлланилмоқда\n05.10.2017 15:23 Чоп этиш версияси\nПойтахтимиздаги барча хавфсизликни таъминлаш тизимлари ишини назорат қилиш учун кўплаб манбалардан келувчи турфа ахборотларни жамлаш, бирлаштириш, таҳлил қилиш ва гуруҳларга бўлишга қодир комплекс ахборот тизими зарур. Президентимизнинг 2017 йил 29 августдаги "Ахборот-коммуникация технологиялари соҳасида лойиҳа бошқаруви тизимини янада такомиллаштириш чора-тадбирлари тўғрисида"ги қарорига мувофиқ яратилган "Хавфсиз шаҳар" ягона аппарат-дастурий мажмуаси айнан шу мақсадларга хизмат қилади.\nТошкент шаҳар ИИБ ёнғин хавфсизлиги бошқармасининг ахборот-коммуникация технологиялари ва алоқалар маркази раҳбари С.Юровнинг қайд этишича, замонавий АКТ назорат қилиб бўлмайдиган ёнғинларни эрта аниқлаш суръатини сезиларли даражада оширади, ёнғинлар тури, даражаси ва мураккаблигини аниқлашга ёрдам беради. Бу, ўз навбатида, ўт ўчириш самарадорлигини оширишга хизмат қилади. "Хавфсиз шаҳар" ягона аппарат-дастурий мажмуасини яратиш доирасида шакллантирилган шаҳар ИИБ ёнғин хавфсизлиги бошқармасининг ахборот-коммуникация технологиялари ва алоқалар маркази замонавий АКТ ва алоқа воситаларини жорий этиш мақсадида ёнғинларни аниқлаш ва улар содир бўлганда ҳаракат қилиш тезлигини оширишга йўналтирилган қатор АКТ лойиҳаларни амалга оширмоқда.\nБиринчи навбатда пойтахтнинг реал вақтда мунтазам янгиланиб турадиган электрон харитасидан иборат Тошкент геоахборот тизими ишлаб чиқилди. Харитада ҳарбийлаштирилган ёнғин хавфсизлиги бўлинмалари жойлашган ҳудудлар, шунингдек, шаҳардаги бозорлар, оммавий иншоотлар, муҳим иқтисодий-ижтимоий бино ва объектларга олиб борадиган қисқа маршрут ва кириш йўллари кўрсатилган. Бу ёнғин аниқланганида турли ҳарбийлаштирилган ёнғин хавфсизлиги туман бўлинмалари ишини мувофиқлаштириш ҳамда ёнғинни бартараф этиш учун ёнғин техникаси тури ва миқдорини аниқлаш имконини беради.\nАйни пайтда ёнғин ҳақидаги барча маълумот ва қўнғироқлар яқинда ташкил этилган Тошкент шаҳар ўт ўчириш кучлари ва воситаларини бошқариш ва мувофиқлаштириш марказига келиб тушади, туну кун навбатчилик қиладиган диспетчерлар томонидан қайта ишланади. Кўп ҳолларда мурожаат қилувчилар ёнғин содир бўлган манзилни тушунтиришга, мўлжал ва автотранспорт бориши мумкин бўлган қисқа йўлни кўрсатишга қийналади ёки иморат, кўча ва чорраҳанинг фақат эски, норасмий номини билишади. Бундай мураккаб масалани ҳал этиш учун Тошкент геоахборот тизимига янги – қўнғироқ қилувчи манзилини автоматик равишда аниқлаш ва махсус автотранспорт ҳаракатланадиган йўналиш ҳамда мўлжални белгилаш вазифалари интеграция қилинмоқда. Бу маълумотларнинг барчаси ҳар бир ёнғин учун алоҳида электрон харитага автоматик равишда киритиб борилади. Шунингдек, тизимда сунъий йўлдош тасвирларидан фойдаланиш имконияти ҳам мавжуд, зеро, иморатлар жойлашуви ва уларга кириш йўллари сунъий йўлдош тасвирларида схематик тасвирлардан кўра яхшироқ кўринади. Сунъий йўлдош тасвирларидан ўт ўчирувчи транспорт ҳаракатланиши учун энг қисқа йўналишни белгилашда қўлланилади. Бундан ташқари, ҳар бир ўт ўчирувчи машинага нафақат қаердалиги, балки қандай тезликда кетаётгани қайд этиб бориладиган GPS навигаторлар ўрнатилган.\nТошкент шаҳар ўт ўчириш кучлари ва воситаларини бошқариш ва мувофиқлаштириш маркази, шунингдек, Тошкент шаҳар ички ишлар бошқармаси электрон харитасидан ҳам фойдаланиш ҳуқуқига эга. Ёнғин ҳақидаги мурожаатни қабул қилган диспетчер пойтахт кўчаларида ўт ўчириш машиналарининг бемалол ҳаракатланишини таъминлайди ёки ўт ўчириш давомида юзага келган бошқа вазиятларни бартараф қилиш учун милиция қисмларидан бирини истаган пайтда жалб эта олади.\nЁнғинни эрта аниқлаш мақсадида ўрнатилган махсус видеокузатув ва юқори аниқликка эга камералар шаҳар ёнғин хавфсизлигини мустаҳкамловчи энг истиқболли йўналишлардан бирига айланган. Бундай видеокузатув тизимлари муҳим милиция блокпостлари ва ҳарбийлаштирилган ёнғин хавфсизлиги бўлинмаларининг барчасида мавжуд. Юқори аниқликдаги камералар эса ёнғинни имкон қадар эрта аниқлаш учун пойтахтнинг осмонўпар иморатларига ўрнатилмоқда. Айни пайтда шаҳардаги кўп қаватли иморатларга шундай камераларнинг еттитаси ўрнатилган. Улар ёрдамида қисқа муддатда бешта ёнғинни илк босқичларидаёқ аниқлаш ва бартараф этишга улгурилди.\nЁнғин – инсоният минг йиллардан бери курашиб келаётган вайронкор офатлардан биридир. Замонавий техника тараққиёти, АКТ ва алоқа воситаларининг ривожланиши тилсиз ёв билан курашда янги истиқболлар очмоқда.


Баъзи президентларнинг соғлиги, касаллиги, ўлими ҳам муаммодир « Ўзбекистон Халқ Ҳаракати\nБаъзи президентларнинг соғлиги, касаллиги, ўлими ҳам муаммодир\n28 May 2013 - 6:07\nЧунки улар соғлигида ўзлари бошқарадиган давлат ва халқ учун муаммо бўладилар, касал бўлсалар бу муаммолар ортади, ўлганларида эса бу муаммолар ҳатто тўс тўполонларнинг келиб чиқишига сабаб бўлади…\nМасалан, бу кунларда Жазоир президенти Абдулазиз Бутефлики касалланиб, Францияда даволанаётган экан. Хабарда (centrasia.ru) айтилишича, у меъда ракига дучор бўлган. Хўш, нима бўпти бу инсон касал бўлган бўлса, дейсизми? Масала шундаки, Жазоир Шимолий Африкада Миср, Тунис, Ливия, Мороккаш каби давдатларда ўз таъсирини кўрсатган “араб баҳори”га тўсиқ қўя олган ягона давлатдир. Унинг диктатор Президенти ўлиб қоладиган бўлса, бу мамлакатда ҳам баҳор бошланиб кетиши мумкин…\nБугун хасту тўшагида қимирлай олмай ётганлардан бири Саудия қироли Абдуллоҳдир. Аммо бу ерда ҳозирча “қирол ўлди, яшасин қирол” қоидаси ҳукмрон. Аммо янада айтиб бўлмайди эртага нима бўлишини…\nВенесуела президенти Чавес яқинда вафот этганди. Унинг касаллиги ҳам мамлакати ва давлати учун анча мажораларга сабаб бўлганди…\nҚариб, қартайиб, касал бўлган ёки вафот этган Президентлар булар эмас албатта. Президент ёки қирол бўлиши билан инсон касалликдан ёки ўлимдан қутулиб қола олмайди. Аммо масала бундай ҳукмдорларнинг соғлиги ҳам, касаллиги ҳам, ўлими ҳам муаммо эканлигидадир…


Эрдўған Отатурк банкининг бир қисмини миллийлаштирди – Дарё уз Янгиликлар\nГлавная / Жаҳон / Эрдўған Отатурк банкининг бир қисмини миллийлаштирди\nЭрдўған Отатурк банкининг бир қисмини миллийлаштирди\nAkbar 05.02.2019\tЖаҳон Comments Off on Эрдўған Отатурк банкининг бир қисмини миллийлаштирди 51 Показы\nТуркия президенти Ражаб Тоййиб Эрдўған Мустафо Камол Отатурк томонидан асос солинган İş Bank (Тадбиркорлик банки) банкининг бир қисми национализация қилиниши ҳақида маълум қилди. Банкнинг шу қисми миллий ғазначилик ихтиёрига берилади.\n«Ушбу хусусий банк Аллоҳнинг хоҳиши ила хазинамизнинг зийнати бўлади. Банк акцияларининг 28 фоизи ғазначиликка берилади ва миллат бойлигига айланади», — унинг сўзларидан иқтибос келтиради haber3 сайти.\nУшбу банк акцияларининг 28 фоизи мухолиф Туркия Халқ-республика партиясига тегишли ҳисобланади.\nİş Bank Отатурк буйруғига биноан 1924 йилнинг августида ташкил этилган. Унинг васиятига кўра, ХРП ўзига тегишли барча улушларни Турк тили ва мамлакат тарихи уюшмасига йўналтириши керак.\nБанк акцияларининг деярли тўртдан бир қисмига хорижий сармоядорлар эгалик қилади.\nМаълумот учун, Туркия хориждаги миллий хазиналарини ҳам қайтариб олмоқда. Туркия Марказий банкининг йиллик ҳисоботига кўра, ўтган йил АҚШ Федерал захира тизимидан 28 тонна олтин қайтариб олинган. Навбатда турк банклари Буюк Британияда сақлаётган 95 тонна олтин захиралари турибди.\nПред. Муроджон Аҳмадалиев жаҳон чемпионлиги учун рингга чиқади\nСледующая Москвада АҚШнинг бошпана олувчилар ва муҳожирлар учун мўлжалланган хизмати ёпилмоқда\nНигерия соҳиллари яқинида ўғирлаб кетилган 10 нафар турк денгизчиси озод қилинди. Бу ҳақда Anadolu ахборот …


KOICA Қорақалпоғистонда умумий бюджети 300 минг АҚШ доллари бўлган қўшма лойиҳани якунлади\n20:00 / 20.01.2017\n2017 йилнинг 20 январь куни Корея халқаро ҳамкорлик бўйича агентлигининг (KOICA) Ўзбекистондаги офиси “Қорақалпоғистонда тиббиёт ва соғлиқни сақлаш марказини яратиш” қўшма лойиҳаси якунлангани ҳақида маълум қилди. Бу ҳақда Kun.uz’га KOICA лойиҳалар менежери Рустамбек Мухтаров хабар берди.\nЛойиҳа Саломатлик ва тиббий статистика институтининг Қорақалпоғистондаги филиали билан ҳамкорликда амалга оширилди.\nУмумий бюджети 300 минг АҚШ доллари бўлган лойиҳа устидаги ишлар 2016 йилнинг октябридан бошлаб 4 ой давомида олиб борилди.\nМарказ Корея Республикасининг тиббиёт ва соғлиқни сақлаш соҳасидаги тажрибаси билан алмашишга ёрдам беради. Келажакда марказ аҳолининг тиббий профилактика асосий кўникмалари бўйича таълим олишига кўмак беради.


Ўзбекистон Республика товар-хом ашё биржасидаги кимё саноат маҳсулотларининг 1 июнь санасидаги савдо якунлари\n// 01 6 2021 йил Босма кўриниш Юклаб олиш: pdf (52.24 KB)\n“Ўзкимёсаноат” акциядорлик жамияти Ўзбекистон Республика товар-хом ашё биржасидаги ўз савдо майдончаси орқали ташкилот тизимидаги корхоналар томонидан ишлаб чиқарилаётган кимё маҳсулотлари савдосининг 2021 йил 1 июнь санасидаги якуни бўйича маълумотларни тақдим этади.\nЖорий йилнинг 1 июнь куни “Ўзкимёсаноат” АЖ тизимидаги корхоналар томонидан Ўзбекистон Республика товар-хом ашё биржаси очиқ биржа савдолари орқали 11325 тонна 27775,7 млн. сўмлик минерал ўғитлар сотилди. Бир кун олдин бу кўрсаткич паст бўлган яъни 31 май куни 26345,9 млн. сўмлик 11083 тонна минерал ўғитлар сотилган.\nБиржа савдоларига ташкилот тизимидаги корхоналар томонидан ишлаб чиқарилаётган аммиакли селитра, карбамид, сульфат аммоний, аммофос, PS-Агро, калийли ўғитлар, суперфосфат азот-фосфорли ўғит каби маҳсулотлар қўйилди. Савдога қўйилган минерал ўғитлардан аммиакли селитра энг кўп сотилган маҳсулот бўлиб, сотувнинг 64,8 фоизини ташкил этди.\nШунингдек, “Ўзкимёсаноат” АЖ тизимидаги корхоналар томонидан минерал ўғитлардан ташқари бугунги кун саноатида кенг қўлланилаётган ПВХ, каустик сода, формалин, натрий гипохлорид, кальцинацияланган сода, азот кислотаси ва суюқ кислород каби бир қатор кимё маҳсулотларини ишлаб чиқариш йўлга қўйилган. Улар ҳам доимий равишда биржа савдоларига қўйиб борилади. 1 июнь куни жами 3754,7 млн. сўмлик бошқа турдаги кимё маҳсулотлар сотилди. Бир кун олдин бу кўрсаткич юқори бўлган, яъни 31 май куни 4775,8 млн. сўмлик бошқа турдаги кимё маҳсулотлари сотилган. Сотувнинг асосий қисмини яъни 80,6 фоизини кальцинацияланган сода маҳсулоти ташкил этди.


Аутсорсинг компаниясини танлашда нималарни инобатга олиш лозим | BUXGALTER.UZ\n«Yaran Consulting» МЧЖ компанияси ҳаммуассиси Евгения СОН:\n– «Кичик бизнес барча жараёнлар – бошланғич ҳужжатларни шакллантиришдан тортиб молиявий ҳисоботларни тузишгача аутсорсга топшириши мумкин. Йирик компаниялар, одатда, жараёнларнинг фақат бир қисми – иш ҳақини ҳисоб-китоб қилиш, кадрлар, инвентаризацияни топширадилар.\nБухгалтерия хизматлари қиймати, табиийки, ҳужжат айланиши ҳажмига боғлиқ бўлади. Шу сабабли ҳужжат айланиши катта бўлмаган, бироқ пул айланмаси катта бўлган компаниялар учун аутсорсинг фойдали.\nПрофессионал аутсорсинг компанияларидаги ички аудиторлар ва катта бухгалтерлар жуда юқори малака даражасига эга, мижозлари турли соҳа вакиллари бўлгани учун ностандарт вазифаларни ечишларига тўғри келади. Худди шундай тажриба ва малакага эга бўлган штатдаги бухгалтер корхонага анча қимматга тушади. Аутсорсер штатида турли малакали мутахассислар – стажёрлардан тортиб ички аудиторларгача бўлгани учун унда хизматлар қийматини мақбуллаштириш имкони ҳам бор. Бу юкламаларни қайта тақсимлаш ва ресурслардан самарали фойдаланиш имконини беради. Унча қийин бўлмаган кундалик жараёнларни бошловчи мутахассис, ўта мураккабларини юқори даражали профессионал бошқаради.\nМижоз учун аутсорсинг қиймати конструктор ўйинида қисмларни йиққандек баҳоланади: ҳар бир хизмат турининг миқдор кўрсаткичларига қараб ўз қиймати бўлади.\nАутсорсингга ўтишдан аввал қуйидагиларни амалга оширишни тавсия этаман:\nаутсорсинг компаниясидан нималарни кутаётганингизни ёзиб, режаларингизни муҳокама қилинг ва уларни шартномада қайд этинг;\nўз тарафингиздан мувофиқлаштирувчи – аутсорсер билан фаол ишлайдиган – ҳужжатларни топширадиган, фаолият юзасидан тушунтиришлар берадиган масъул шахсни тайинланг;\nаутсорсерга топшираётган ҳужжатларингиз рўйхатини тузинг.\nАутсорсинг компаниясини танлаётганда:\nкомпаниянинг амалдаги мижозларидан тавсиялар олинг;\nбухгалтерия хизматларини кўрсатиш тўғрисидаги шартномани диққат билан (!) ўқиб чиқинг, «Хизмат турлари», «Сир сақлаш», «Жавобгарликни тақсимлаш», «Солиқ хизматида буюртмачининг манфаатларини ҳимоя қилиш» бўлимларига эътибор беринг;\nходимларнинг профессионал тайёргарлиги: сертификатларга эгалиги, малака ошириш курсларидан ўтганлигига эътибор беринг;\nкенг ҳамкорлик тармоғи бир-бирига боғлиқ соҳаларда яхши мутахассислар: юристлар, маркетологлар, ТИФ мутахассислари ва бошқаларнинг хизматларидан фойдаланиш, бунда уларни излашга вақт сарфламаслик имконини беради».\n«Perfect Balance» раҳбари ва асосчиси Мунивер УМЕРОВА :\n– «Сифатли аутсорсинг хизматларига тўланадиган ҳақ штатдаги бухгалтернинг иш ҳақидан кам бўлмаслиги керак. Бунга асосли сабаблар бор: ҳар бир соҳа бўйича юқори малакали мутахассисларни топиш ва ушлаб қолиш мушкул; штатдаги ходимларга муносиб иш ҳақи ва солиқлар; малака оширишга сарфланадиган харажатлар; бино учун ижара тўлови ва ҳ.к. Шу тариқа ҳар ой тўланадиган ҳақ штатдаги малакали бухгалтернинг иш ҳақига тенглашиб қолади.\nБунда сифатли аутсорсингнинг кўп ижобий жиҳатлари бор:\nбухгалтерия ҳисоби профессионал даражада юритилади;\nсиз топширган вазифа устида бирйўла бир нечта профессионал ишлайди. Натижада барча масалалар тезроқ ҳал қилинади, хатога йўл қўйиш эҳтимоли эса камроқ бўлади;\nқўшимча хизматлар. Бухгалтерия функцияларидан ташқари, аутсорсинг компанияси кадрлар ҳисобини юритиши, ТИФ, солиқ солиш, маъмурийлаштириш, ҳисоб юритишни йўлга қўйиш ва бизнес-жараёнларни автоматлаштириш бўйича маслаҳатлар бериши мумкин;\nтўғри расмийлаштирилган шартномада текширувчилар томонидан мижозга солинган пеня ва жарималар қисмида ижрочининг жавобгарлиги назарда тутилади;\nиш берувчи меҳнатга қобилиятсизлик нафақаси, таътил пули, декрет пули тўлаши, ижтимоий пакетлар тақдим этиши, иш жойларини жиҳозлаши, ёзув-чизув товарларини харид қилиши, интернет улаб бериши, малака ошириш курслари ҳақини тўлаши керак эмас.\nкомпаниянинг ички тизимини муайян даражада қайта қуриш талаб этилади;\nбухгалтер билан масофадан туриб мулоқот қилинади;\nаутсорсинг ҳужжатларни мунтазам етказиб беришни тақозо этади.\nАутсорсинг компаниясини танлаётганда қуйидаги муҳим жиҳатларга эътибор қаратишни тавсия этаман:\nИш тажрибаси. Компания аутсорсинг бозорида камида бир неча йилдан буён фаолият юритаётган бўлиши керак.\nШтатида бухгалтерларнинг борлиги.\nТашкилот раҳбарлари малака даражасини тасдиқловчи ҳужжатларнинг мавжудлиги.\nБарқарор офис, «жонли» сайт мавжудлиги.\nИккала тараф имзолайдиган шартнома имкон қадар батафсил тузилган – ҳамкорлик қилиш шартлари аниқ қайд этилган бўлиши керак.\nУмуман компания нуфузи. Унинг иши ҳақидаги ижобий фикр-мулоҳазалар».\n«Balans plus» МЧЖ директори ва муассиси Ольга ИГАМРАТОВА:\n– «Кичик ва ҳатто микро-корхоналар учун аутсорсинг энг мақбул вариантдир. Бухгалтерия ҳисобини юритишга киришадиган штатдаги бухгалтерлар қатъий белгиланган иш ҳақи тўлашни талаб қиладилар ва камида 5 млн сўм сўрайдилар. Кичик корхоналар штатда бундай юкни кўтаришга тайёр эмаслар – айниқса пандемия шароитида бунга етарли маблағлари йўқ. Уларга аутсорсинг арзонроқ тушади, сабаби кўпгина (шу жумладан кичик) корхоналарнинг бухгалтерия ҳисобини юритадиган компанияларда ҳаммаси бир маромга солиб олинган бўлади.\nАутсорсерларнинг хизматларидан йирик компаниялар ва ҳатто хорижий ташкилотларнинг ваколатхоналари ҳам фойдаланадилар. Тўғри, уларнинг ёндашуви ва талаблари бошқача бўлади. Улар учун биринчи навбатда аутсорсернинг ўзи ва айрим мутахассисларининг иш тажрибаси муҳим аҳамиятга эга.\nТариф сиёсатида мижозга хизмат кўрсатиш ва шартномадаги ишлар ҳажмини бажариш учун сарфлайдиган вақтимиздан келиб чиқилади. Ушбу хизматлар – нархи қатъий белгиланган бир буханка нон эмас, шу сабабли уларнинг нархлари келишилади.\nАутсорсинг компаниясини танлаётганда қуйидагиларни амалга оширишни тавсия этаман:\n1. Аутсорсер қўлида қанча ходим ишлашини аниқлаш. Баъзан штатда 3 киши ишласа ҳам, 50 та мижоз тўплаб оладилар. Бу ҳолда хизматчилар фирмаларнинг номи ва улар раҳбарларининг исмини чалкаштириб юборганликлари боис хизмат сифати паст, зўр-базўр бажарилган бўлади.\n2. Умуман бизнес-жараён қандай йўлга қўйилганини аниқлаш.\nМасалан, айрим аутсорсинг компанияларида битта ходим фақат банк ишлари билан шуғулланади, бошқа ҳеч нима қилмайди ва кўрмайди. Бошқаси – фақат иш ҳақини ҳисоблайди, учинчиси – етказиб берувчилар билан ишлайди. Бундай йўсинда ишлаш ҳам самара бермайди. Мутахассис кенг дунёқарашга эга бўлиши керак».


Фахрийлар қатори кенгаяди\nБуюк Ғалабанинг 75 йиллиги арафасида Қозоғистон Президенти Қасим-Жўмарт Тўқаев “Фахрийлар тўғрисида”, “Қозоғистоннинг баъзи қонун ҳужжатларига меҳнат масалаларига оид ўзгартиш ва қўшимчалар киритиш тўғрисида” Қонунларини имзолади.\nҚонунга мувофиқ, фахрийлар тўрт тоифага ажратилди:\n1) УВУ фахрийлари (уруш қатнашчилари ва уруш ногиронлари);\n2) бошқа давлатлар ҳудудидаги уруш ҳаракатлари фахрийлари, бунга Афғонистондаги урушда иштирок этган ҳарбийлар, 1992 йилдан 2001 йилгача бўлган даврда тожик-афғон чегарасида МДҲ ташқи чегарасини қўриқлашда, 1968 йили Чехословакиядаги зиддият, Тоғли Қорабоғдаги этнослараро низони бартараф этишда иштирок этган одамлар, шунингдек, Ироқдаги муросасозлик операцияларида иштирок этган миллий контингент қўшилган;\n3) имтиёзлар бўйича УВУ фахрийларига тенглаштирилган фахрийлар, имтиёзлар ва кафолатлар бўйича УВУ қатнашчиларига тенглаштирилган фуқароларнинг 8 тоифаси ҳамда УВУ ногиронларига тенглаштирилган фуқароларнинг 5 тоифаси;\n4) меҳнат фахрийлари, яъни Социалистик Меҳнат қаҳрамонлари, III даражали “Меҳнат шуҳрати” ордени соҳиблари, “Қозоғистон Меҳнат Қаҳрамони” унвонига эга шахслар, 1942 -1945 йиллар оралиғида камида олти ой ишлаган, ҳарбий хизматда ҳамда УВУ йилларида фронтортидаги астойдил меҳнати ва ибратли ҳарбий хизмати учун собиқ СССР орден ҳамда медаллари билан тақдирланган фуқаролар киради.\nНафақа миқдори қанчага ошди?\nСоциалистик Меҳнат қаҳрамонлари, шу жумладан, УВУ қатнашчиларини эътиборга олиб, учинчи даражали “Меҳнат шуҳрати” ордени соҳибларига тайинланадиган махсус давлат нафақаси миқдори билан тенглаштирилди. Яъни, нафақа 138,63 ОҲКга (2020 йили 385 114 тенге)гача ошди.\nШунингдек, 1988-1989 йиллари Чернобиль АЭСдаги офатларни бартараф этишда иштирок этганларга тўланадиган махсус давлат нафақаси 4,8 ОҲКга (2020 йил 13 334 тенге) миқдорида ўсди.\nБундан ташқари, бошқа мамлакатлар ҳудудидаги урушларда иштирок этган фахрийлар, янгидан қўшилган ҳарбий хизматчиларга 4,8 ОҲК (2020 йили 13 334 тенге) миқдорида махсус давлат нафақаси тўланади.\nҚозАхборот, 2020-05-29, 01:10 153\nҚозоғистонлик шифокорлар давлат мукофотлари билан тақдирланди 70\nҚР Тўнғич Президенти: ''Саломатлигимиз ўз қўлимизда!'' 108\nЯнги ўқув йили қандай бошланади? 74\nЧегарада муаммо йўқ 101\nҚазиғуртлик тадбиркорнинг ҳиммати 54


Коронавирусдан даволайдиган шифокорлар «вахта» усулидан кунбай иш тартибига ўтказилади – O'zbekiston Milliy paralimpiya qo'mitasi\nКоронавирус беморларини даволайдиган шифокорлар «вахта» усулидан кунбай иш тартибига ўтказилади. Бу ҳақда Соғлиқни сақлаш вазирлиги Жамоатчилик билан алоқалар бўлими раҳбари Фурқат Санаев маълум қилди.\n«Мамлакатимизда беш ойдан ошиқ вақт давомида тиббиёт муассасасида қолиб ишлаётган тиббиёт ходимлари 14 кунлик «вахта» усулида эмас, балки кунбай келиб-кетиш тизимига ўтиш бўйича ўз таклифларини билдиришмоқда.\nРоссия, Туркия, Германия, Хитой, Корея ва бошқа ривожланган мамлакатлар экспертлари ҳам коронавирус инфекциясига чалинган беморларни даволашга мўлжалланган, саралаш ва провизор шифохоналари ҳамда коронавирус инфекциясини аниқлаш лабораториялари ходимлари иш режимини, уларнинг санитария ва гигиена қоидаларига қатъий риоя қилган ҳолда кунбай келиб-кетиш тизимига ўтказилишига ижобий муносабат билдирган», дейилади вазирлик хабарида\nЮқоридаги таклиф ва тавсиялардан келиб чиқиб, Республика махсус комиссиясининг жорий йилнинг 17 августидаги тегишли йиғилиш баёнига кўра, шу йилнинг 20 август санасидан янги тартиб жорий этилади.\nУнга кўра, коронавирус инфекцияси билан касалланган беморларни даволаш ишларига жалб қилинган ҳамда ушбу инфекцияни аниқлаш лабораторияси ходимлари 14 кунлик «вахта» усулидан, уларнинг санитария ва гигиена қоидаларига қатъий риоя қилган ҳолда кунбай келиб-кетиш тизимига ўтилади.\nИш ҳажмидан келиб чиқиб, 6 кунлик кунбай ишлаш мумкинлиги белгиланган ҳолда ҳар 30 кун учун бир ойлик иш фаолияти якуни бўйича:\n– шифокорларга 25 млн сўм;\n– ўрта тиббий ходимларга 15 млн сўм;\n– кичик тиббий ходимларга 10 млн сўм;\n– бошқа ходимларга 5 млн сўм миқдорида махсус рағбатлантириш тўловлари (даромад солиғидан ташқари) тўланиши белгиланди.\n«Кунлик қўшимча тўловлардан ташқари, асосий иш жойидаги ойлик маоши сақлаб қолиниши ҳамда ходимларнинг дам олиш ва байрам кунларидаги ишлари учун уларга белгиланган тартибда икки ҳисса ҳақ тўланади.\nВазирлик бу масала юзасидан қўшимча маълумотлар бериб боради», дейилади Соғлиқни сақлаш вазирлигиЖамоатчилик билан алоқалар бўлими хабарида.\nКореяга қайтиб кетиш учун қандай жараёнлардан ўтиш керак? – мутахассис изоҳ берди


Қуръони каримнинг бошқа тилларга таржимаси – .:: Xadicha.uz\nҚуръони каримнинг бошқа тилларга таржимаси\n“Кейин (Қуръонни) равшан баён қилиб бермоқ Бизнинг зиммамиздадир” дея марҳамат қилган Аллоҳ таолога ҳамдлар бўлсин.\nУмматга Қуръонни ўргатган, таълим берган Расулуллоҳ саллоллоҳу алайҳи васалламга салавот ва саломлар бўлсин.\nТафсир илми Муҳаммад алайҳиссалом ҳаётлик пайтларидаёқ пайдо бўлган. Расулуллоҳ соллаллоҳу алайҳи васалламнинг ўзлари Қуръони каримнинг энг биринчи муфассири эдилар. Саҳобаларнинг ҳам орасидан Қуръони каримни тафсир қилишда шуҳрат топганлари озчиликни ташкил қилади. Саҳобалар даврида Макка тафсир мактаби, Мадина тафсир мактаби ва Ироқ тафсир мактаблари вужудга келган. Шундай қилиб Пайғамбаримиз Муҳаммад соллаллоҳу алайҳи васалламнинг ўзлари бошлаб берган тафсир илми ҳар томонлама мукаммаллашиб борди ва диний билимлар орасида алоҳида йўналиш бўлиб ажралиб чиқди. Бора-бора исломга араб бўлмаган кўплаб халқларнинг кириши натижасида бошқа тиллардаги тафсирларга, қолаверса Қуръони каримнинг маъно таржималарига эҳтиёж сезила бошлади.\nҚуръоннинг бошқа тилларига таржималари борасида олиб борилган тадқиқотларга кўра, энг дастлабки таржима лотин тилига қилинган бўлиб, Петр Достопочтенний (1092 1156) буйруғига кўра, 1143 йилда Петр Толедский, Петр Пуатъе кабилар томонидан ёзиб тугатилган. Бу таржима ўз даври имконият ва талабларига кўра, асосан ислом динига танқидий ёндашув асосида амалга оширилган. Чунки у даврда Ғарб дунёси мусулмонларга нисбатан ҳам адоват, ҳам ҳавас билан қараган эди. Ушбу таржима Европада Қуръонни ўрганиш бўйича дастлабки қадам бўлди.\nБалда 1543 йил Библиандр Робеот Кеттонский томонидан амалга оширилган Қуръоннинг лотин тилига таржимаси нашр этилди. ХVII асрда ислом динига қизиқиш янада ортди. 1649 йил Александр Росс томонидан Қуръон биринчи бор инглиз тилига таржима қилинди. Ушбу таржиманинг камчилиги унинг араб тилидан эмас, балки француз тилидан таржима қилинганидадир.\nЮқоридагилардан ғарб шарқшунослари мусулмонлар қўлларидаги ишончли манбааларга мурожаат этмаганлари, балки турли асарлардан ишончли ва ишончсиз маълумотларни ишлатиш ва илмий муомалада таҳлилсиз фойдаланиш услуби қўлланилгани намоён бўлади. Бу тадқиқотлар асосан Қуръонга танқидий ёндашув кўпроқ устун бўлган даврда юзага келган бўлиб, шунга кўра ислом дини, унинг манбаалари, Пайғамбар тарихини ўрганиш анча бошланғич босқичда турган дейиш мумкин.\n1787 йилга келиб Россияда Петербург шаҳрида Екатерина II буйруғи билан биринчи бора Қуръоннинг арабча, Петербург нусхаси босмадан чиқарилди. Екатерина II фикри билан айтганда бу ҳаракатлар “ислом динига кириш ёки уни тарғиб этиш эмас, балки, мусулмонларни бирлаштириб турадиган Қуръонга қўл солиб кўриш” эди.\nМовароуннаҳрдан ҳам улкан муфассирлар етишиб чиқди. Улар: Наср ибн Муҳаммад ибн Аҳмад ибн Иброҳим Самарқандий (ҳ.373 ваф.), Имом Фахриддин Абу Абдуллоҳ Муҳаммад ибн Умар ибн Ҳусайн Розий (544 727), Абул Баракот Абдуллоҳ ибн Аҳмад ибн Маҳмуд Насафий Ҳанафий (ҳ. 801 ваф.), Шайх Камолиддин Абул Ғаноим Коший Самарқандий (ҳ. 638 ваф.) кабиларни айтиб ўтишимиз мумкин.\nКейинчалик ислом турли мамлакатларга тарқаганлиги, ўша диёрда яшайдиган халқларга етказиб бериш мақсадида Қуръони карим маъноларининг таржималари немис, инглиз, рус, татар, тожик, ўзбек ва бошқа тилларда кенг ёйилди.\nЎзбек (туркий) тилида таржима ёзиш анъанаси Мовароуннаҳрда XX асрнинг бошида вужудга келган. Қуръони каримни ўзбек тилида таржима қилиш анъанаси бунга зарурат жуда кучайган йигирманчи асрнинг иккинчи ярмидан бошлаб ривожланди. Бунга Ҳожи Ҳиндистоний (1892-1989), Олтинхон Тўра Саййид Маҳмуд Тарозий (1896 1991), Муҳаммад Зариф Кошғарий(1872 1959), Абдулазиз Ғолиб Марғилоний (1900-1982), Шамсуддин Эшон Бобохон(1937 2003)ларнинг тафсирларини мисол қилиб келтириш мумкин.\nҚуръони каримнинг ўзбек тилига таржималари масаласида сўз борар экан, бу соҳа ҳақиқий маънода мустақиллик йилларида ўзининг энг яхши натижаларини берди, Қуръони карим маъноларининг қатор таржималари дунё юзини кўрди. Жумладан, Абдулазиз Мансурнинг “Қуръони каримнинг маънолари таржимаси ва тафсири”, Алоуддин Мансурнинг “Қуръони карим. Ўзбекча изоҳли таржима”, Усмонхон Алимовнинг “Тафсири Ирфон: Қуръони карим маъноларининг таржима ва тафсири”, Муҳаммад Содиқ Муҳаммад Юсуфнинг “Тафсири ҳилол” ларини айтиб ўтиш лозим.\nШуни алоҳида таъкидлаш зарурки, мазкур маъно таржималарининг барчаси Ўзбекистонда мавжуд анъанавий ҳанафий-мотуридий мазҳаби асосида ёзилган бўлиб, турли ақидапараст, мутаассиб диний фирқа ва гуруҳлар фаолияти тез-тез кузатилиб турган ҳозирги ўта нозик вазиятда бу таржималарнинг аҳамияти беқиёс. Уларни синчиклаб ўрганиш, қўлга киритилган натижа ва хулосаларни кенг илмий жамоатчиликка етказиш исломшунослик соҳасининг айни босқичдаги долзарб вазифасидир.\n4-курс талабаси Жўробоева Моҳигул\nslayd Жўробоева Моҳигул\t2019-06-11


30.12.2020 14:34 0 1373\nПрезидент мактаблари ўқувчилари умумий ўрта таълим аттестати билан биргаликда, Буюк Британия ва бошқа мамлакатларда университетга кириш имкониятини яратувчи A-level (илғор ўрта таълим тўғрисидаги) сертификатини ҳам олади.\nНукус, Хива, Наманган ва Тошкент шаҳрида фаолият юритувчи Президент мактаблари бир вақтда Cambridge Assessment International Education ташкилоти аккредитациясидан ўтди ва Cambridge International School (Cambridge халқаро мактаби) мақомига эга бўлди.\nCambridge International School мақомини олиш Президент мактабларининг ўқув режалари ва имтиҳон жараёнлари Cambridge ўқув дастурининг талаб ва стандартларига мувофиқлигини тасдиқлайди.\nA-Level — бу Буюк Британия таълим тизимига оид таълим дастури бўлиб, дастурни тамомлаганлар тўлиқ ўрта маълумот сертификатига эга бўлади. Ўқувчилар ўқиш натижаларига кўра имтиҳон топширади ва A-Level сертификатини олади. Шундан сўнг сертификат эгалари олий таълим муассасаларининг бакалавриат дастурларида қабул қилиниши мумкин. A-Level имтиҳонлари натижаларига кўра, университетларнинг қабул комиссиялари абитуриентнинг билим ва кўникмаларини баҳолайди ва олий таълим муассасасига қабул қилиш тўғрисида қарор қабул қилади.\nЎзбекистон Республикаси Вазирлар Маҳкамаси ҳузуридаги Президент, ижод ва ихтисослаштирилган мактабларни ривожлантириш агентлиги (PIIMA) ва Президент мактаблари маъмурияти 2020 йил бошида Cambridge Assessment International Education аккредитациясини олиш бўйича тайёргарлик кўришни бошлаган эди.\nАккредитация жараёни бир неча босқичларни ўз ичига олади. Охирги босқичда Cambridge Assessment International Education мутахассислари таълим муассасасига ташриф буюриб, аккредитация тўғрисида қарор қабул қилишади. COVID-19 пандемияси муносабати билан британиялик мутахассислар Президент мактабларига «виртуал ташриф» ўтказди ва таълим муассасаларини аккредитация қилиш тўғрисида ижобий қарор қабул қилди.\n— Cambridge Assessment International Education аккредитациясини олиш Президент мактаблари ўқувчиларининг юқори стандартларга мувофиқ билим олишини тасдиқлайди. Имтиҳонлар натижаларига кўра, улар бизнинг битирувчиларимизга Буюк Британия ва бошқа мамлакатлар университетларига кириш имкониятини берадиган A-Level сертификатини олиши бизнинг талабаларимиз учун бонус бўлади, — деди PIIMA директори Ҳилола Умарова. — Президент мактаблари, шунингдек, PIIMA тизимига кирмайдиган таълим муассасаларида таҳсил олмайдиган ва A-Level сертификатини қўлга киритиш истагида бўлган ўқувчиларни ҳам A-Level имтиҳонларига рўйхатга олади ва имтиҳонларни ўтказади. Шунингдек, Президент мактаблари 9-синфини битирган ўқувчилар учун Халқаро Ўрта Таълим сертификати (IGCSE) имтиҳонларини ўтказиш имкониятига ҳам эга.\nсертификат Президент мактаблари Ҳилола Умарова Cambridge\nТаълим 03/09, 18:51\nCambridge Assessment ташкилотининг расмий веб сайтида Президент мактаблари ҳақида мақола ва видео эълон қилинди\nТаълим 03/09, 15:44\nМиллий ва халқаро тан олинган сертификатлар ўртасидаги мувофиқлик даражаcи тасдиқланади (фото)


Консерватив диндорлар форма талабига бўйсунмаëтгани ортидан мактаб дарвозалари олдига навбатчилар қўйилди\n07 май 2021, Тошкент вақти: 22:26\nТошкент мактабларидан бирида 4 октябрь куни тонгги навбатчилик қилаëтган ўқитувчилар.\nТошкент шаҳри туманларидан биридаги мактаблар дарвозалари олдида ўқувчиларни ҳар тонг навбатчи ўқитувчилар кутиб олмоқда ва ўқишга рўмолда келганлардан мактабга ялангбош киришни талаб қилмоқда.\nБу чора, таълим соҳаси мутасаддиларга кўра, Вазирлар Маҳкамасининг мактаб ўқувчилари формасига оид 666-сонли қарори ижросини таъминлаш учун қўлланилмоқда.\nИжтимоий тармоқларда 666- қарорнинг тавсия характерида эканини иддао қилган консерватив қарашдаги диндорлар ҳаммаслакларини унга амал қилмасликка чақириб келмоқда.\nОзодликка 3 октябрь куни келган аудиода ҳукумат қарори ижросини таъминлаётган ўқитувчилар ва қизларини мактабга рўмолда юбораётганлар ўртасидаги зиддият моҳияти акс этган.\nУнда Тошкент шаҳри туманларидан бири ХТБ мутасаддиси сентябрь охиридан бошлаб мактаб дарвозалари олдига навбатчи қўйиш ва мактабга ҳижоб¸ рўмолда келган ўқувчи қизларни мактаб ҳудудига белгиланган қоидага мос шаклда ҳижобини ечтириб кириш буюрилганини тушунтиради.\nБу аудиони юборганлар¸ қолаверса¸ юқоридан берилган буйруқни ижро этишга мажбур таълим тизими масъули хавфсизлигини ҳимоялаш мақсадида Озодлик бу аудиодаги нотиқ¸ қолаверса¸ унинг айнан қайси туман расмийси эканини очиқламаëтир.\n“Вазият оғир. Топшириқ жиддий”\nОзодликка Тошкент шаҳар туманларидан бири Халқ таълими бўлимида ўтказилган йиғилиш аудиосини юборган маориф ходимига кўра¸ сентябрь ойи охирида ўтказилган бу мажлисда тумандаги мактабларнинг маънавият масалалари бўйича директор ўринбосарлари қатнашган.\nЙиғилиш Вазирлар Маҳкамасининг 666-сонли қарори ижроси бўйича берилган топшириқ ва буйруқларнинг бажарилишига бағишланган.\nАудио¸ туман ХТБ раҳбарларидан бирининг¸ белгиланган ўқувчи формаси кийиш тартибини бузаётган ўқувчилар тўғрисидаги маълумот жадвалининг вақтида тўлдириб топширилмаëтгани тегишли идоралар эътирозига сабаб бўлаëтгани ҳақидаги гапларидан бошланади.\nОзодлик ихтиëридаги шундай рўйхат нусхаларидан¸ унда мактаб рақами¸ рўмолда келаëтган ўқувчи қизнинг синфи¸ исм-фамилияси¸ яшаш манзили ва ота-онасининг кимлиги¸ нима иш қилиши ëзилиши талаб қилинаëтгани кўрилади.\nБу рўйхатни белгиланган тартибда тўлдириб топширишни талаб қилган нотиқ¸ сўнгра рўмолли қизлар борасида қилиниши лозим кундалик ишни айтади – ҳар бир мактабнинг кириш дарвозалари олдига¸ асосан¸ аëллардан иборат навбатчилар қўйилишини буюради.\n“Соат 7:00 дан мактабнинг эшигига одам қўясиз¸ эркак ва аëл қўясиз. Ҳар битта мактаб навбатчини эшикка бириктириб¸ расмини кечи билан 7.15 гача личкамга юборасиз”¸ дейди Озодлик шахсини очиқламаëтган туман ХТБ масъули.\nҲозирда ўзидан талаб қилинаëтган асосий иш шу эканини таъкидлаган нотиқ¸ қизлардан рўмолни ечишда консерватив оилалар ҳиссиëтларини қўзғатишдан сақланишни алоҳида тайинлайди.\n“Эркак киши еч рўмолингни деса¸ отага оғир ботаяпти¸ иштонингни еч дегандек қабул қилаяпти. Шунга аëл кишини бириктирасиз. Ҳар куни навбатчи бўлади. Мактабнинг темир решеткаси - ограждениега етмасдан рўмолини ечади¸ ечгандан кейин синф раҳбарига яхшилаб тайинлайсиз¸ киради¸ рўмолини олиб¸ синф раҳбари тортмасига солиб¸ ўқувчи дарсдан чиққандан кейин қўлидан ушлаб туриб¸ обориб решеткадан ўтказиб туриб¸ кейин рўмолни беради. Мактабнинг ичида сиз хўжайинсиз¸ ота-она эмас. Ота-она уйида хўжайин. Мактабда ўқувчи сизнинг қоидангизга бўйсуниб юради. Улар ультиматум қўймасин. Улар қонун-қоидасини сизга ўтказмасин¸ сиз уларга ўтказинг”¸ дейди ХТБ масъули.\nЛавозими айтилмаган шахс номини тилга олган ХТБ масъули¸ “вазият оғир¸ топшириқ жиддий” лигини алоҳида таъкидлайди.\n“Таълим мутасаддиси ДХХдан тушган буйруқни бажараяпти”\nОзодлик гаплашган мазкур мажлис иштирокчиларидан бири¸ ХТБ мутасаддиси бир неча марта тилга олган шахснинг туман Давлат хавфсизлик хизмати (ДХХ) раҳбари экани ва 666-сонли қарор ижроси билан нафақат таълим соҳаси¸ балки¸ ДХХ ва ҳокимлик шуғулланаëтганини айтади.\n“Каримов даврида мактабга рўмолда келиш муаммоси ҳал бўлган эди - бундайлар қолмаганди. Мирзиëев келиб¸ диндорларга ëқадиган гапларни айтиб¸ уларни рағбатлантирганидан кейин¸ мактаб низоми¸ ҳукумат қарорига буйсунишни хоҳламаëтганлар кўпайди. Муаммонинг илдизи болаларнинг уйида бўлса¸ биз қандай ҳал қиламиз. Дарвозанинг олдида рўмолини ечганимиз билан¸ бу масала ҳал бўлиб қолмаяпти. Лекин балога яна ўқитувчи қолаяпти – иш кунимизни узайтириб¸ ишга 6:30 да келасан¸ ҳар биттаси учун жавоб берасан¸ деб бизга босим бўлаяпти”¸ дейди Озодлик гаплашган Тошкентдаги мактаб раҳбарларидан бири.\nОзодлик гаплашган Тошкентдаги айрим мактаб масъуллари¸ туман ХТБ раҳбари буйруғи ижросининг бошлангани – унга ҳар куни мактаб дарвозаси олдида турган навбатчи ўқитувчилар сурати юборилаëтганини билдирди.\nБу маълумот тасдиғи учун улар ХТБ ва ДХХ масъулларига юборилган суратларни илова қилди.\nТошкент мактабларидан бири дарвозаси олдига нафақат навбатчи ўқитувчи¸ балки мактабга қандай келиш кўрсатилган суратлар ҳам қўйилган.\nТасдиқ ва ...раддия\nОзодлик 4 октябрь куни аудиода овози ëзилган ХТБ мутасаддиси билан боғланди.\nСуҳбатдош¸ Вазирлар Маҳкамасининг 666-сонли қарори ижроси устида мунтазам иш бораëтганини тасдиқлади.\n“Мактабнинг ички тартиб-қоидаси бор¸ Вазирлар Маҳкамасининг 666-сонли қарори бор. Унда мактабга ўқувчининг қандай ташқи кўринишда келиши аниқ белгиланган¸ қиз боланинг қандай¸ ўғил боланинг қандай келиши. Биз шундан ортиғини талаб қилаëтганимиз йўқ”¸ деди Озодлик шахсини очиқламаëтган таълим мутасаддиси.\nАйни пайтда бу масъул¸ мактаб қоидаларини ўрнатиш мақсадида тонгги навбатчилик ташкил этилганини инкор қилди.\n“Ман ўқитувчини эшикнинг тагига қўйганим йўқ. Ота-оналар билан тўғри тарғибот ишлари олиб бордик¸ сентябрь ойида уларга яна мактаб уставларини тушунтирдик. Ҳеч ким ҳеч қанақа эътироз билдиргани йўқ. Ўқувчиларимизнинг ҳаммаси белгиланган формада мактабга келишаяпти. Муаммо йўқ. Биз ўқувчининг мактаб қоидасига амал қилишини назорат қиламиз¸ мактабдан ташқарида юришига биз эмас¸ ота-онаси хўжайин”¸ деди ХТБ мутасаддиси.\nЎқувчи мактабга қандай келиши лозим?\nЎзбекистон Вазирлар Маҳкамасининг 2018 йил 15 август кунги 666-сонли қарорида ўқувчининг мактабга қандай қиëфада келиши батафсил тасвирланган.\nҲукумат қарорида мактаб формаси шу тартибда тасдиқланган.\n“Ўзбекистон Республикасида аҳоли турли миллат ва диний конфессиялар вакилларидан иборатлиги ҳамда мажбурий умумий ўрта таълим дунёвий характерга эгалиги муносабати билан ўқувчиларнинг мактаб формасига турли дин ва конфессиялар хамда турли субмаданиятларга мансубликни акс эттирувчи элементларни (ҳижоб, кипа, кашая, хоч ва бошқалар) қўшишга йўл қўйилмайди”.\n2019 йил 19 июнь куни ҳукумат мазкур қарорнинг 3 ва 7-бандларига ўзгартириш киритиб¸ ягона мактаб формасининг 2019-2020 ўқув йили эмас, балки 2024-2025 ўқув йилидан бошлаб жорий этилишини билдирди.\nҚарорнинг қолган бандлари¸ хусусан¸ ўқувчининг мактабга диний элементлар акс этган қиëфада келишини тақиқловчи бандлари кучда қолди.\nКонсерватив диндорлар бойкоти\nЎзбекистондаги консерватив диндорлар гуруҳи Вазирлар Маҳкамасининг 666-сонли қарорини “тавсия” характерида деб эълон қилиб¸ ўз ҳаммаслакларини уни ижро қилмасликка чақирмоқда.\nКонсерватив диндорларнинг 666-сонли қарорга қарши Телеграмдаги ташвиқоти\nХусусан¸ ижтимоий тармоқларда дунëвий давлат талабига мувофиқ мактабга қизларини рўмолсиз киритиш “номусга тажовуз” сифатида талқин этилди¸ “эркаклар номус учун жон беришга” чақирилди.\nДунëвий давлат талаблари¸ айрим радикаллар тарафидан¸ "номусга тажовуз" деб баҳоланди.\nДунëвий давлат устунларидан бири – таълим соҳасининг диндан ажратилганини рад этувчи бундай ташвиқотларнинг кучайиши ортидан¸ мамлакат¸ айниқса¸ Тошкент ва Фарғона водийси вилоятларида қизларини мактабга ҳижоб ва рўмолда юбораëтган оилалар сони ошган.\nОзодликка келган расмий ҳужжатлардан биргина Қўқон шаҳрида жойлашган 25 та мактабда бундай қоидага бўйсунмаëтган ўқувчилар сонининг 100 нафарга яқинлиги кўринади.\nБу хужжатларда мактабга рўмолда келаëтган қизлар оталари аксариятининг бозорда савдо ва ҳунармандлик билан шуғулланиши¸ оналарининг эса¸ уй бекаси экани ëзилган.\nҲозирча республика бўйича ҳукумат қарори ва мамлакат қонунчилигига бўйсунишни истамаëтган консерватив оилалар сонига оид аниқ рақамлар йўқ.


Ҳар қандай қўрқув сенга ғам келтирса, Аллоҳ таолодан бўлган қўрқув сенга икки жаннатни олиб келади. Зеро У Зот Қуръони Каримда: “Роббиси ҳузурида туришдан қўрққанлар учун икки жаннат бор” деган.\nКимда ким табассум қилишга сабаб топа олмаётган бўлса, кўзларини бир неча сонияга юмсин-да, кейин очиб, ҳамма нарсани кўра оладиган кўзининг нури табассум қилиш учун улкан сабаблардан бири эканини англаб етсин!\nКўпинча сен эшитишни истамаётган насиҳат аслида сен эшитишинг керак бўлган насиҳатдир!\nИшим орқага кетганда йўқ бўлиб қолган бўлсанг, ишим ўнгидан келганда олдимга келишни ўйламай қўявер!\nҲар бир одамнинг бошқа инсонлар билмайдиган яширин ғамлари бўлади. Кўпинча биз ундай инсонларни совуққон деймиз. Аслида эса уларнинг ичлари аламдан, оғриқдан қайнаётган бўлади.\nОртингдан гапирадилар. Чунки улар чиндан ҳам сендан орқада-да!\nДругие материалы в этой категории: « Нишонга урилган гаплар: “Ёмон ўртоқ худди чивинга ўхшайди. Унинг ёмонлигини сени чақиб кетганидан кейин сезасан”\tНишонга урилган гаплар: “Умр ўтгани сайин кўз хиралашиб, кўриш равшанлашиб боради.” »


Эроннинг Теҳрон вилоятида коронавирус тарқалишининг учинчи тўлқини бошланди. Бу ҳақда вилоятнинг коронавирусга қарши курашиш штаби бошлиғи Алиризо Золий маълум қилди.\n“Охирги кунлар статистикаси Теҳронда учинчи тўлқин бошланганини кўрсатмоқда”, деб таъкидлаб ўтган Золий. Унинг айтишича, “иккинчи ва учинчи тўлқин орасидаги давр кичик бўлган”. Эронда иккинчи тўлқиннинг бошлангани 15 июлда эълон қилинган эди.\nЗолийнинг таъкидлашича, коронавирус тарқалиши билан боғлиқ статистик маълумотларнинг ўсиши кузатилмоқда, бу эса инфекция тарқалишининг учинчи тўлқинига тўғри келмоқда. “Биз штаб номидан соғлиқни сақлаш вазирига вирус тарқалишига қарши чекловлар қайтарилишини сўраб мактуб йўлладик. Бу айниқса масофадан ишлашнинг қайтарилишига тааллуқли”, деб қўшимча қилган Золий.\nОхирги кунларда Эронда коронавирусга чалиниш ҳолатлари кўпайиши кузатилмоқда. Ёз охирида кўрсаткичларнинг пасайиши кузатилган эди. 31 августда эса касалланиш ҳолатлари кунлик ўсиши минимум қийматгача (1642 та касалланиш ҳолати) тушган. Бироқ шундан кейин касалланганлар сони яна ўса бошлаган ва охирги 3 кун ичида 2 марта 3 мингдан ошди.\nАйни вақтда мамлакатда касалланганлар сони 422 мингдан ошиб кетди, инфекциядан вафот этганлар сони 24,3 мингни ташкил қилмоқда.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Улуғбек Раҳматуллаев юлдузлик касали билан қандай курашишини айтди\t12:08, 08 апрель 2016\tХонанда Улуғбек Раҳматуллаев ўзининг ижтимоий тармоқлардаги саҳифаларига жамоат транспорти, хусусан метрода тушган суратларини тез-тез жойлаштиради. “7х7” газетаси хонанданинг жамоат транспортидан қанчалик мунтазам равишда фойдаланиши билан қизиқди.\n“Имкон туғилганда, албатта метрога тушаман. Ўғлим Файзуллоҳ менга ҳамроҳ бўляпти. Очиғи метрода юришни жуда яхши кўраман. Машинам бўлмаган пайтларда ўқиш, турли юмушларга фақат метрода қатнардим”,—дейди хонанда. Газета мухбирининг “Нега метрода юрганингизда кўзойнак ва юзни тўсиб турувчи кепка киймайсиз?” деган саволига хонанда: “Кимдан яширинаман? Ўз мухлисларим ва ҳамюртларимданми? Бунинг нима кераги бор? Санъаткор ҳамма қатори инсон. Юлдузлик касалидан ҳимояланиш учун ҳам халқ орасида оддий инсон бўлиб юраман”,—дея жавоб берди.